Pengguna media sosial perlu bertanggungjawab - Raja Muda Kedah

SINTOK, 25 Julai- Setiap kandungan yang dimuat naik di media sosial perlu dipastikan sahih dan tepat sebelum dikongsikan untuk tatapan umum.Raja Muda Kedah Tengku Sarafudin Badlishah Ibni Al Aminul Karim Sultan Sallehuddin bertitah setiap pengguna media sosial perlu bertanggungjawab dan beradab supaya apa jua yang dimuat naik ke platform itu tidak menyinggung atau memberi kesan negatif kepada masyarakat."Masyarakat berperadaban mestilah masyarakat yang mempunyai budaya hidup yang tinggi, pandai menghormati orang lain, tutur katanya berseni dan tentunya orang itu akan dihormati dalam masyarakat."Kecanggihan media sosial menjadikan akses kepada maklumat dan berita menjadi semakin mudah. Setiap orang boleh membuat hantaran, memuat naik video dan memberikan komen masing-masing tanpa halangan. Bagaimanapun ada kandungan yang membawa manfaat serta banyak kebaikan dan sebaliknya," titahnya baginda pada Majlis Konvokesyen UUM ke 35 sesi ke dua di Dewan Muadzam Shah, UUM, Sintok, Kedah.Tengku Sarafudin Badlishah turut berpesan terutama kepada para graduan UUM agar tidak sesekali merasa sombong dan bangga diri dengan kejayaan atau kedudukan yang dimiliki.Sebaliknya perlu sentiasa bersikap tawaduk, merendah diri dan memelihara adab dengan sesama insan.Ini kerana adab merupakan perbuatan atau tingkah laku berulang yang sentiasa perlu diperbaiki sehingga ianya mencapai kesempurnaan.Titah baginda, "janganlah ada dalam kalangan kita dikatakan berilmu tetapi tidak beradab. Biarlah ilmu dan adab bercantum kuat dalam membentuk personaliti diri kita. "Perkara ini selaras dengan motto Universiti Utara Malaysia sejak awal penubuhannya iaitu Ilmu, Budi, Bakti, dengan harapan ilmu dan adab tidak berpisah," titahnya.Seharusnya graduan yang dihasilkan oleh universiti adalah mereka yang beradab dan proses menyempurnakan adab diri itu mesti berlaku secara berterusan.

(Tengku Sarafudin Badlishah Ibni Al Aminul Karim Sultan Sallehuddin)


84 wanita warga asing ditahan di pusat hiburan

KUALA LUMPUR, 25 Julai- Seramai 84 wanita warga asing dipercayai bekerja sebagai GRO ditahan di sebuah pusat hiburan tidak berlesen di Bukit Bintang, pada Ahad lalu.Ketua Polis Negara Tan Sri Razarudin Husain berkata, operasi pada pukul 1.10 pagi itu dijalankan oleh unit Pencegahan Maksiat, Bahagian Maksiat, Perjudian dan Kongsi Gelap (D7) Bukit Aman."Hasil pemeriksaan turut dijalankan kepada 22 wanita tempatan yang juga disyaki bekerja sebagai GRO, 46 pekerja dan 336 pelanggan," katanya dalam satu kenyataan. Mereka berusia dalam lingkungan 18 hingga 46 tahun ditahan untuk pemeriksaan dan siasatan lanjut.Pelbagai peralatan turut dirampas, antaranya telefon bimbit, perakam video, modem, penghala (router), set karaoke dan minuman keras serta wang tunai hampir RM4,000 dibawa ke Ibu Pejabat Polis Daerah Dang Wangi untuk siasatan lanjut.Dalam kenyataan media Ketua Polis Negara, "Polis Diraja Malaysia (PDRM) menasihati semua pengusaha pusat hiburan perlu mematuhi peraturan ditetapkan bagi mengelakkan tindakan tegas dikenakan sekiranya didapati menjalankan aktiviti terlarang."

(Operasi pada pukul 1.10 pagi dijalankan di sebuah pusat hiburan di ibu negara/Foto PDRM)


Dewan Rakyat maklum SPR kekosongan kerusi Parlimen Pulai

KUALA LUMPUR 25 Julai- Dewan Rakyat mengemukakan pemberitahuan kepada Suruhanjaya Pilihan Raya (SPR) berkenaan kekosongan luar jangka kerusi Parlimen Pulai di Johor susulan kematian penyandangnya, Allahyarham Datuk Seri Salahuddin Ayub.

Yang Dipertua Dewan Rakyat, Datuk Johari Abdul berkata, selaras Perkara 54 Fasal (1) Perlembagaan Persekutuan, pihak SPR perlu mengisi kekosongan kerusi berkenaan dalam tempoh 60 hari dari tarikh dipastikan suruhanjaya itu bahawa ada kekosongan.  Beliau menerusi kenyataan turut mengucapkan takziah kepada seluruh keluarga Allahyarham.  Salahuddin yang juga Menteri Perdagangan Dalam Negeri dan Kos Sara Hidup menghembuskan nafas terakhir di Hospital Sultanah Bahiyah di Alor Setar, Kedah pada Ahad lalu selepas ditidurkan susulan pembedahan akibat pendarahan otak.


Gempa bumi sederhana landa Rantau Timor

PETALING JAYA, 25 Julai- Satu gempa bumi sederhana berukuran 5.7 pada skala Richter telah berlaku di Rantau Timor pada 8.25 pagi tadi. Menurut kenyataan Jabatan Meteorologi Malaysia gempa berpusat di 9.3 darjah Selatan 124.0 darjah Timur dengan kedalaman 82 kilometer. "104 kilometer Utara dari Kupang,Indonesia"Penilaian awal mendapati, tiada ancaman tsunami kepada Malaysia.

(Gempa bumi sederhana landa Rantau Timor)


Show-Tech MARDI 2023, pameran teknologi dan inovasi

SERDANG, 25 Julai- Sebanyak 300 teknologi dan hasil inovasi MARDI, bakal diketengahkan pada Pameran Show-Tech MARDI 2023.Acara yang bakal berlangsung pada 25 hingga 27 Ogos depan memberi fokus kepada enam kluster, antaranya tanaman; mekanisasi; teknologi makanan dan Agrotourism. Ketua Pengarahnya Datuk Dr. Mohamad Zabawi Abdul Ghani, menyatakan Show-tech MARDI 2023 platform terbaik untuk masyarakat melihat secara lebih dekat inovasi dan teknologi dibangunkan agensi itu sejak 50 tahun lalu. "Yang pertamanya kita memang kita fokus kepada varieti padi dan kemudian varieti kelapa yang kita bangunkan."Selain itu, teknologi-teknologi mekanisasi seperti penternakan pintar dan juga teknologi berkaitan ternakan seperti pemeliharaan baka lembu, kambing dan juga ayam," katanya kepada RTM.Seramai 500,000 pengunjung disasar sepanjang tiga hari penganjuran program itu di Taman Ekspo Pertanian Malaysia (MAEPS), di sini.Pameran itu akan dibuka bermula pukul 10.00 pagi hingga 10.00 malam dan masuk adalah percuma.


Selaras garis panduan bagi pusat mediasi, elak perselisihan faham

GOMBAK, 25 Julai- Jabatan Kehakiman Syarie akan mengadakan pertemuan bersama badan bukan kerajaan (NGO) dalam usaha menyelaraskan garis panduan bagi pusat mediasi di negara ini. Menurut Menteri di Jabatan Perdana Menteri, Datuk Dr Mohd Naim Mokhtar, ketika ini pusat-pusat tersebut banyak dibangunkan oleh NGO tanpa garis panduan yang jelas sehinggakan terdapat beberapa perselisihan diantara pemahaman masyarakat Islam dan juga bukan Islam. "Isu berkaitan pusat mediasi ini, masih di peringkat NGO. Ia disebabkan NGO ada dibuat satu pusat mediasi secara tidak formal. Jadi saya sudah minta pada Ketua Pengarah dan Ketua Hakim Syarie Jabatan Kehakiman Syariah Malaysia Datuk Amran, untuk membincangkan garis panduan pusat mediasi yang lebih berstruktur dan formal. "Jadi perkara itu Datuk Amran akan berbincang dengan relevan bersama pihak-pihak yang berkaitan untuk mengatasi isu, masalah yang berkaitan dengan pemelukan Islam dan anak-anak yang lahir daripada perkahwinan sivil yang bukan Islam," katanya selepas menyampaikan syarahan Sempena Memperingati Jasa dan Ketokohan Profesor Emeritus Ahmad Ibrahim kali ke 19 di Universiti Islam Antarabangsa di sini.Dalam perkembangan lain, Jabatan Kemajuan Islam Malaysia (JAKIM) menerapkan maqasid syariah dan nilai-nilai islam dalam membangunkan dasar-dasar baharu sambil memperkasa dasar sedia ada.  Dr. Mohd Na’im berkata, "penerapan maqasid syariah adalah penting untuk memulakan pembinaan budaya ilmu bagi membentuk pemahaman yang betul tentang Islam sebagai cara hidup."Pendekatan Maqasid Syariah itu diperjelaskan lagi dalam tadbir urus Malaysia Madani dengan mengambil kira Islam sebagai agama Persekutuan, dan akan dilaksanakan secara sinergi dengan pelbagai agensi dan kementerian.  Prinsip itersebut menekankan perkara-perkara universal, sesuai untuk seluruh Malaysia bagi menghidupkan kesejahteraan dan keharmonian antara kaum dan penganut pelbagai agama.  Kira-kira 100 pegawai kerajaan yang hadir ke Persidangan Eksekutif Minda Maqasid.


Rumah penjawat awam tingkat keselesaan dan produktiviti kakitangan

SELAYANG, 25 Julai- Kerajaan negeri Selangor memperuntuk RM45 juta bagi pembinaan dewan komuniti dan rumah Penjawat Awam Majlis Perbandaran Selayang (MPS) di Bandar Baru Selayang.Menurut Menteri Besar Selangor Dato Seri Amirudin Shari, inisiatif itu dilaksanakan bagi meningkatkan keselesaan penduduk serta produktiviti penjawat awam."Majlis Perbandaran Selayang perlu mengeluarkan dana tanah atau premium ataupun hasil tanah dan pihak pemaju akan membangunkan kemudahan ini yang akan diserahkan semula kepada pihak MPS."Ini kerana mereka akan dapat menyediakan perumahan yang selesa, berkualiti dan akan meningkatkan poduktiviti penjawat awam khususnya pegawai MPS," katanya selepas Majlis Perasmian Reka Bentuk Tapak Dewan Komuniti dan Rumah Penjawat Awam di lobi Menara MPS150 unit rumah berkenaan bakal ditawarkan kepada kakitangan MPS manakala selebihnya akan ditawarkan kepada kakitangan dari agensi lain.


Selaras garis panduan pusat mediasi, elak perselisihan pemahaman masyarakat

GOMBAK, 24 Julai - Jabatan Kehakiman Syariah akan mengadakan pertemuan bersama badan bukan kerajaan (NGO) dalam usaha menyelaras garis panduan bagi pusat mediasi di negara ini.  Menteri di Jabatan Perdana Menteri (Hal Ehwal Agama), Datuk Dr. Mohd Na'im Mokhtar berkata ketika ini pusat-pusat tersebut banyak dibangunkan oleh NGO tanpa garis panduan yang jelas sehinggakan terdapat perselisihan diantara pemahaman masyarakat Islam dan juga bukan Islam.

"Saya sudah minta Jabatan Kehakiman Syariah Malaysia untuk membincangkan bagaimana hendak mengadakan garis panduan pusat mediasi yang lebih berstruktur, yang lebih formal."Itu nanti Yang Amat Arif, Datuk Amran akan berbincang dengan pihak-pihak yang berkaitan untuk mengatasi isu, masalah yang berkaitan dengan pemelukan Islam dan anak-anak yang lahir daripada perkahwinan sivil yang bukan Islam," kata Mohd Na'im. Beliau ditemui pemberita selepas menyampaikan syarahan sempena memperingati jasa dan ketokohan Profesor Emeritus Ahmad Ibrahim kali ke-19 di Universiti Islam Antarabangsa (UIA), di sini. Tambah Mohd Na'im, sebelum ini proses berkenaan adalah berbentuk tidak formal dan memerlukan satu platform yang sesuai dilaksanakan untuk mereka yang menghadapi masalah dibantu secara informal dan bukan dalam konteks mahkamah.


Agong berkenan kurnia 300 individu darjah kebesaran, bintang dan pingat

KUALA LUMPUR, 24 Julai - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah pada Isnin berkenan mengurniakan Darjah Johan Mangku Negara (JMN) kepada Ahli Parlimen Kuala Krai, Abdul Latiff Abdul Rahman dan Ahli Parlimen Jerantut, Ir Khairil Nizam Khirudin. Mereka mendahului senarai 300 penerima pada Istiadat Pengurniaan Darjah Kebesaran, Bintang dan Pingat Persekutuan bersempena Hari Keputeraan Rasmi Yang di-Pertuan Agong di Istana Negara, di sini.Raja Permaisuri Agong Tunku Azizah Aminah Maimunah Iskandariah turut berangkat ke istiadat itu.

Turut dikurniakan Darjah JMN ialah Ahli Dewan Negara, Senator Jaziri Alkaf Abdillah Suffian, bekas Setiausaha Suruhanjaya Perkhidmatan Pelajaran, Datuk Suhaimi Jusoh dan bekas Ahli Parlimen Temerloh, Nasrudin Hassan.Al-Sultan Abdullah juga berkenan mengurniakan Darjah Johan Setia Mahkota (JSM) kepada bekas Ketua Pesuruhjaya Angkatan Pertahanan Awam Malaysia, Datuk Roslan Wahab, bekas atlet boling negara, Datuk Shalin Zulkifli dan Ketua Pengarah Jabatan Pengangkutan Jalan, Rospiagos Taha.Seri Paduka turut berkenan menganugerahkan Bintang Kesatria Mangku Negara (KMN) kepada 60 individu antaranya Pengerusi Jemaah Badan Kebajikan Angkatan Tentera Darat, Datin Seri Ramlah Dawi dan Ketua Jabatan Pengurusan PDRM Kuala Lumpur, Senior Asisten Komisioner Muhammad Idzam Jaafar.Daripada keseluruhan 300 penerima Darjah Kebesaran, Bintang dan Pingat Persekutuan hari ini, 18 individu menerima Johan Mangku Negara (JMN), 27 penerima Johan Setia Mahkota (JSM), 60 penerima Kesatria Mangku Negara (KMN) dan tiga penerima Kesatria Setia Diraja (KSD).Sebanyak 86 individu lagi menerima Ahli Mangku Negara (AMN), 93 penerima Pingat Pangkuan Negara (PPN) dan 13 penerima Bentara Setia Diraja (BSD).Hadir sama pada istiadat itu, Menteri Sumber Asli, Alam Sekitar dan Perubahan Iklim, Nik Nazmi Nik Ahmad.-BERNAMA


Naik taraf jalan, penantian lebih 60 tahun bakal berakhir

GUA MUSANG, 24 Julai - Masyarakat Orang Asli suku kaum Temiar di daerah ini menyifatkan peruntukan RM200 juta untuk menaik taraf jalan perhubungan mengakhiri penantian mereka selama lebih 60 tahun bagi menikmati infrastruktur yang lebih selesa.Ini secara tidak langsung akan memberi manfaat kepada lebih 6,000 keluarga masyarakat Orang Asli di Pos Balar, Pos Belatim dan Pos Bihai. Ketua Penghulu Orang Asli Kelantan, Bidi Ronggeng berharap pelaksanaan projek menaik taraf jalan itu dapat disegerakan sebelum musim tengkujuh.

"Saya harap kelulusan ini dapat disegerakan proses pembinaannya. Saya harap kontraktor dapat menyegerakan kerja-kerja menaik taraf jalan ini," katanya.Sementara itu, Timbalan Pengerusi Jaringan Kampung Orang asli Kelantan (JKOAK), Nasir Dollah berkata pengumuman peruntukan RM200 juta itu memberi harapan kepada masyarakat Orang Asli bagi mendapat akses jalan yang lebih mudah untuk ke bandar bagi pelbagai urusan harian. "Saya harap komitmen ini dapat dilaksanakan dengan lebih konsisten dan lebih terancang dan tersusun. Maksudnya di sini dari segi pelaksanaan itu dapat dilaksanakan dengan lebih jelas seperti mana yang dikehendaki oleh Datuk Seri Anwar sendiri."Sememangnya, jalan ini diperlukan sejak sekian lama kerana ketiadaan akses yang lebih baik akan memberi kesan kepada kelangsungan kehidupan Orang Asli," kata Nasir.Sebelum ini, kerajaan menerusi Kementerian Kemajuan Desa dan Wilayah (KKDW) meluluskan peruntukan RM200 juta untuk membaik pulih jalan di perkampungan Orang Asli di Gua Musang.


Garis panduan pengambilan pelajar tingkatan enam secara autonomi disediakan

NILAI, 24 Julai - Satu garis panduan akan disediakan kepada pengetua sekolah yang diberi kuasa autonomi bagi proses pengambilan pelajar tingkatan enam.Garis panduan tersebut dijangka dapat disiapkan minggu hadapan.Ketua Pengarah Pendidikan, Datuk Pkharuddin Ghazali berkata ia bagi memastikan setiap pengetua mempunyai panduan secukupnya dalam membuat penilaian terhadap pelajar yang layak, seterusnya menawarkan tempat.

“Sekarang ini kita utamakan pelajar yang membuat rayuan dahulu kemudian baru yang secara autonomi itu akan menyusul sebab kita kena utamakan yang rayuan dulu."Biasanya yang membuat rayuan itu keputusan SPM dia lebih baik daripada yang kita hendak benarkan secara autonomi. Kekosongan yang ada itu nanti kita akan isi dengan autonomi," katanya kepada pemberita selepas merasmikan Seminar Nasional ke-30 Kepimpinan Pendidikan Ke Arah Malaysia Madani, di sini.  Menteri Pendidikan, Fadhlina Sidek pada Ahad dilaporkan berkata Kementerian Pendidikan (KPM) memberi kuasa autonomi kepada Pengetua Pusat Tingkatan Enam menjalankan proses pengambilan pelajar, berkuat kuasa serta-merta.Fadhlina berkata langkah tersebut membolehkan pengetua membuat tawaran terus kepada pelajar berpotensi yang memerlukan peluang menyambung pengajian tanpa perlu menunggu tawaran daripada KPM seperti tahun sebelumnya.


Peruntukan baik pulih sekolah daif diagih minggu ini - Pkharuddin

NILAI, 24 Julai- Sebanyak RM650 juta daripada keseluruhan RM1.4 bilion peruntukan bagi menambah baik bangunan sekolah daif di seluruh negara akan mula disalurkan pada minggu ini.  Ketua Pengarah Pendidikan, Datuk Pkharuddin Ghazali berkata, jawatankuasa di bawah Ketua Setiausaha Negara juga telah ditubuhkan bagi memastikan pelaksanaan baik pulih bangunan daif itu dapat disegerakan.  "Kalau sebut sekolah daif bukan sekolah itu (yang daif) tetapi ada bangunan tertentu yang daif.

"Daripada jumlah itu (peruntukan), setiap sekolah peroleh RM70,000 untuk penyelenggaran kecil dengan keutamaan diberi kepada membaiki tandas."Tandas menjadi antara fokus perdana menteri dan sebenarnya ia mengambarkan bahawa kalau tandas sempurna, anak-anak akan ceria dan seronok untuk datang ke sekolah," katanya ketika ditemui media pada Majlis Perasmian Majlis Perasmian Seminar Nasional Ke-30 di sini. Semalam, Perdana Menteri, Datuk Seri Anwar Ibrahim mengumumkan peruntukan tambahan sebanyak RM1.4 bilion bagi menambah baik bangunan sekolah yang daif di seluruh negara tahun ini.

(Pkharuddin Ghazali (tengah) pada Majlis Perasmian Majlis Perasmian Seminar Nasional Ke-30di Nilai, Negeri Sembilan)


Dua lelaki ditahan, mengaku 'meniarap' atas motosikal

TAPAH, 24 Julai- Dua lelaki ditahan selepas menunggang motosikal secara melulu dan merbahaya di Kilometer 329 Lebuh Raya Utara Selatan arah utara berdekatan sini, semalam.  Ketua Polis Perak, Datuk Seri Mohd Yusri Hassan Basri berkata, video berdurasi 1 minit 3 saat berkaitan kejadian itu turut tular di media sosial menerusi perkongsian Facebook Mohamad Rais."Aksi beberapa buah motosikal dengan penunggangnya menunduk dan meniarap di atas motosikal telah dirakam menerusi 'dashcam' kenderaan pengadu yang dalam perjalanan dari arah Tanjung Malim ke Ipoh pada pukul 1.47 petang."Sehubungan itu, satu laporan polis dibuat dan berjaya mengesan suspek yang beralamat di Tanjung Tualang, Batu Gajah," katanya dalam kenyataan.Mohd Yusri berkata, pihaknya kemudian melakukan tangkapan sekitar pukul 11.00 pagi tadi di alamat berasingan di Tanjung Tualang dengan dua suspek berusia 19 dan 21 tahun mengaku terlibat dalam kejadian itu. Suspek bersama barang rampasan iaitu kenderaan yang digunakan ketika kejadian dibawa ke Ibu Pejabat Polis (IPD) Tapah untuk tindakan lanjut.  Kes disiasat di bawah Seksyen 42(1) Akta Pengangkutan Jalan 1987."Polis turut mengucapkan ribuan terima kasih kepada orang ramai yang memberi maklumat dan kerjasama dalam memastikan keselamatan serta ketenteraman awam terpelihara," katanya.


PRU DUN Ke-15: DAP umum 15 calon termasuk enam 'muka baru' bagi Selangor

KUALA LUMPUR, 24 Julai- Parti Tindakan Demokratik (DAP) mengumumkan 15 calon termasuk enam 'muka baru' yang akan bertanding pada Pilihan Raya Umum Dewan Undangan Negeri Ke-15 (PRU DUN Ke-15) bagi negeri Selangor pada 12 Ogos depan.Setiausaha Agungnya, Anthony Loke berkata, sembilan daripadanya merupakan penyandang kerusi."Sembilan daripada 15 (calon) adalah penyandang dan enam muka baru. Ada kombinasi calon lelaki, calon wanita, calon yang berpengalaman dan calon baru, (begitu juga) calon daripada (anak jati) tempatan. Semua pertimbangan itu diambil kira."Kita ingin meletakkan satu barisan calon yang dapat memastikan kemenangan di semua kerusi yang kita bertanding," katanya pada sidang media Pengumuman Calon DAP bagi PRU DUN Ke-15 Selangor di sini.Sembilan penyandang itu adalah Ng Suee Lim (Sekinchan), Lee Kee Tiong (Kuala Kubu Bharu), Wong Siew Ki (pindah ke DUN Seri Kembangan), Ng Sze Han (Kinrara), Michelle Ng Mei Sze (Subang Jaya), R Rajiv (Bukit Gasing), Lim Yi Wei (Kampung Tunku), Jamaliah Jamaluddin (Bandar Utama) dan Leong Tuck Chee (Pandamaran).Calon baharu pula terdiri daripada Yew Jia Haur (DUN Teratai), Ong Chun Wei (DUN Balakong), Quah Perng Fei (DUN Bandar Baru Klang), S Preakas (DUN Kota Kemuning), V Papparaidu (DUN Banting) dan Lwi Kian Keong (DUN Sungai Pelek).Sementara itu, DAP mencadangkan bekas Ahli Dewan Undangan Negeri (ADUN) Banting, Lau Weng San sebagai calon Speaker Dewan Undangan Negeri (DUN) Selangor.Anthony berkata, perkara tersebut merupakan syarat yang telah ditetapkan, susulan DAP telah menyerahkan kerusi DUN Dusun Tua kepada calon UMNO."Untuk makluman, DAP akan mencadangkan Lau Weng San sebagai Speaker Dewan Undangan Negeri (DUN) Selangor, sekiranya Pakatan Harapan bersama dengan BN (Barisan Nasional) sekali lagi berjaya menubuhkan Kerajaan Perpaduan, maka DAP akan mencadangkan Lau Weng San bagi menggantikan Ng Suee Lim," katanya.Jelas beliau, perkara tersebut juga telah dipersetujui oleh Pengerusi Pakatan Harapan (PH), Datuk Seri Anwar Ibrahim, sekiranya gabungan PH dan BN menang dalam PRU DUN Ke-15.

(Barisan tertinggi DAP bertafakur selama seminit bagi memperingati Allahyarham Salahuddin Ayubyang meninggal dunia semalam)


IPR: Negara perlu petani moden berdaya saing - Rafizi

SERDANG, 24 Julai - Negara memerlukan golongan petani moden profesional yang berdaya saing untuk mengusahakan fasiliti pertanian moden menerusi Projek Inisiatif Usahawan Tani (INTAN) di bawah program Inisiatif Pendapatan Rakyat (IPR).Menteri Ekonomi, Rafizi Ramli berkata golongan tersebut berupaya dilahirkan dalam kalangan siswazah dan peserta berdaftar dalam Sistem Bank Data Kemiskinan Nasional (eKasih).

“Kepada siswazah dan peserta lain, ini adalah tanggungjawab anda untuk mengusahakan fasiliti pertanian moden kerana kerajaan telah ambil risiko keluarkan peruntukan yang besar untuk pastikan pertanian moden berlaku di seluruh negara.“Saya harap kerja pembangunan fasiliti akan dimulakan dan selepas itu kita akan pastikan IPR akan memberi kesan kepada negara,” katanya ketika berucap merasmikan Pusat Program IPR-INTAN Usahawan Tani di Universiti Putra Malaysia (UPM), di sini.Tambah Rafizi, Pusat IPR-INTAN Usahawan Tani UPM akan menjadi platform kepada kerjasama strategik antara Kementerian Ekonomi dan UPM bagi memberi latihan teori dan praktikal kepada peserta untuk menguruskan fasiliti pertanian moden dalam sektor tanaman serta akuakultur.


Empat lelaki Indonesia ditahan curi besi buruk di perairan Johor

(Suspek warga Indonesia yang ditahan Maritim Malaysia)

KOTA TINGGI, 24 Julai- Empat lelaki warganegara Indonesia ditahan di atas sebuah bot oleh Agensi Penguatkuasaan Maritim Malaysia selepas dipercayai terlibat dalam kejadian curi besi buruk di perairan Johor.Kesemua suspek berusia antara 19 hingga 39 tahun itu ditahan semalam ketika berada di kedudukan 2.5 batu nautika Barat Daya Tanjung Ayam, di sini, sekitar pukul 10.20 malam.Timbalan Pengarah Operasi Maritim Johor, Kepten Maritim Simon Templer Lo Ak Tusa berkata, bot suspek sebelum itu dikesan menerusi Sistem Pengawasan Maritim Laut (SWASLA) dalam keadaan mencurigakan. "Semasa di lokasi, keempat-empat suspek sedang memunggah besi buruk daripada tongkang yang ditunda. Suspek dan bot dibawa ke Pos Maritim Pengerang untuk tindakan lanjut," katanya dalam kenyataan. Kes disiasat mengikut Seksyen 380 Kanun Keseksaan dan Seksyen 6(1)(c) Akta Imigresen 1959/63.Sebanyak tujuh kejadian sama dikesan di kawasan perairan negara sejak 2018 sehingga tahun lalu.


Peniaga sebak pemergian Salahuddin, Menu Rahmah paling dikenang

KUALA LUMPUR, 24 Julai- Seorang peniaga di ibu negara tidak dapat menahan sebak apabila mengenang pemergian pelopor Payung Rahmah yang diperkenalkan oleh Menteri Perdagangan Dalam Negeri dan Kos Sara Hidup, Allahyarham Datuk Seri Salahuddin Ayub.Mohd Fadzil Ismail yang menjalankan perniagaan minuman buah segar di Pantai Dalam, di sini, mengakui, jasa Allahyarham menerusi Menu Rahmah dan Harga Rahmah memberi impak besar kepada rakyat dalam berdepan peningkatan kos sara hidup."Allahyarham tinggalkan kenangan paling terkesan sebab beliau yang mula dan buka mata orang ramai dengan Menu Rahmah. Ia beri impak besar kepada rakyat kerana jualan itu (hanya) RM5, boleh dikatakan semua kita rakyat Malaysia mampu beli dengan RM5."Saya mohon selepas pemergian Allahyarham, sesiapa sahaja teruskan Menu Rahmah ini kerana ia amat terbaik sekali," katanya.Sambil menahan air mata, Mohd Fadzil mengakui terasa dengan kehilangan Allahyarham dan menyifatkan beliau seorang yang berjasa.Begitu juga bagi seorang lagi peniaga, Zairi Mohd Nawi yang menzahirkan ucapan terima kasih kepada Allahyarham atas insiatif Menu Rahmah yang memanfaatkan rakyat terutama golongan B40."Saya harap (inisiatif) Menu Rahmah ini diteruskan oleh siapa-siapa yang memegang (jawatan) menteri bahagian itu," katanya di sini.Sementara itu, buat pelajar, Nor Zaina Adrina Zairi, barangan yang dijual menerusi insiatif Rahmah sedikit sebanyak telah membantunya dalam mengurangkan kos perbelanjaan."Bagi saya barangan Rahmah paling dekat dengan saya. Pelajar memerlukan duit yang agak banyak. Bila ada barangan Rahmah ini, ia membantu para pelajar.

"Saya berharap akan ada insan yang baik hati seperti Allahyarham untuk teruskan insiatif Rahmah," katanya di sini.Allahyarham Salahuddin menghembuskan nafas terakhir pada usia 62 tahun malam tadi selepas dimasukkan ke Hospital Sultanah Bahiyah (HSB), Alor Setar, Kedah pada Jumaat lalu susulan tidak sihat dan muntah-muntah.Mengimbau kembali, Ahli Parlimen Pulai itu pernah berkata, Menu Rahmah yang diperkenalkan tersebut adalah untuk semua golongan.“Kita juga tidak namakan itu menu B40, semua orang boleh menikmati hidangan itu kerana kita ingin menjaga juga air muka dan maruah B40. Ini adalah hidangan untuk semua. Rahmah for all, Rahmah untuk semua,” katanya dalam Dewan Rakyat pada Februari lalu.

(Mohd Fadzil Ismail, Zairi Mohd Nawi dan Nor Zaina Adrina Zairi)

Berita berkaitan:Allahyarham Datuk Seri Salahuddin, selamat dikebumikanDuta Jepun ke Malaysia imbau kenangan perbincangan dengan Salahuddin'Terima kasih naa, kita jumpa lagi nanti' - status Twitter terakhir SalahuddinPM dukacita pemergian Allahyarham SalahuddinAgong, Permaisuri zahir ucapan takziah kepada seluruh keluarga SalahuddinSalahuddin berjuang soal rakyat hingga hujung nyawa - Ahmad ZahidSalahuddin dikejarkan ke hospital selepas mual dan muntah-muntah


Tiga termasuk dua warga emas maut, kemalangan babit tiga kenderaan

KUANTAN, 24 Julai- Tiga termasuk dua warga emas maut dalam kemalangan melibatkan tiga buah kenderaan di Jalan Kuantan-Segamat dekat Bandar Dua, Paloh Hinai, Pekan. Dalam kemalangan yang dilaporkan pukul 11.07 pagi , lapan mangsa didapati cedera ringan dan tiga lagi tidak mengalami sebarang kecederaanKemalangan itu melibatkan kereta Perodua Myvi, kenderaan pelbagai guna (MPV) Perodua Alza dan Toyota Vios. Mangsa maut terdiri daripada seorang lelaki dan wanita warga emas serta seorang lelaki dewasa. Mangsa selamat pula terdiri 10 lelaki dan seorang wanita warga emas.

(Pasukan bomba di lokasi kejadian kemalangan di Jalan Kuantan-Segamat dekat Bandar Dua, Paloh Hinai, Pekan pagi tadi)

Susulan maklumat diterima, sepasukan anggota dari Balai Bomba dan Penyelamat (BBP) Chini ke lokasi untuk bantuan menyelamat dan mengeluarkan mangsa yang tersepit.  Mangsa yang maut diserahkan kepada pihak polis untuk tindakan lanjut.Sementara mangsa cedera dihantar ke klinik kesihatan berhampiran untuk menerima rawatan.


PPZ-MAIWP lancar Kempen Mesra Niaga bantu peniaga kecil

(Abdul Hakim Amir Osman (tiga kiri) pada pelancaran Majlis Kempen Mesra Niaga PPZ-MAIWPdi Cheras, Kuala Lumpur)

CHERAS, 24 Julai- Pusat Pungutan Zakat (PPZ) bersama Majlis Agama Islam Wilayah Persekutuan (MAIWP) melancarkan Kempen Mesra Niaga bagi membantu peniaga kecil mengembangkan perniagaan mereka.  Ketua Pegawai Eksekutifnya, Abdul Hakim Amir Osman berkata, kempen berkenaan berlangsung selama tiga bulan bermula hari ini sehingga 23 Oktober depan, serta terbuka kepada usahawan mikro seperti peniaga, penjaja serta usahawan berskala kecil dan sederhana yang menunaikan zakat perniagaan di PPZ-MAIWP.

Menerusi kempen itu, peserta layak menerima kelebihan seperti pendaftaran perniagaan percuma, caruman Skim Keselamatan Sosial Pekerjaan Sendiri (PERKESO) serendah RM46 setahun, serta mendapat pembiayaan RM10,000 hingga RM50,000 daripada Bank Islam melalui Mikro iTekad Maju. "Kita nak bagi nilai tambah sebenarnya kepada pembayar-pembayar PPZ-MAIWP dan juga menggalakkan pembayar baru atau prospek untuk datang membayar."Maknanya, kalau peniaga mahu menyertai Kempen Mesra Niaga, mereka mesti membayar serendah RM100."Sasaran kami adalah 500 orang peniaga yang mungkin terdiri daripada pembayar zakat perniagaan dan juga prospek pembayar zakat perniagaan," katanya selepas melancarkan Majlis Kempen Mesra Niaga PPZ-MAIWP di sini. Abdul Hakim berharap tawaran tersebut dapat memberi manfaat kepada pembayar zakat perniagaan untuk mengembangkan lagi perniagaan mereka.

(Pelancaran Majlis Kempen Mesra Niaga PPZ-MAIWP di Cheras, Kuala Lumpur)


SPR tunggu pemakluman kekosongan kerusi Parlimen Pulai, DUN Simpang Jeram

KUALA LUMPUR, 24 Julai - Suruhanjaya Pilihan Raya (SPR) masih menunggu pemakluman rasmi daripada Speaker Dewan Rakyat dan Speaker Dewan Undangan Negeri (DUN) Johor berhubung notis kekosongan kerusi Parlimen Pulai dan DUN Simpang Jeram susulan penyandangnya meninggal dunia.Setiausaha SPR, Datuk Ikmalrudin Ishak berkata mesyuarat khas untuk menentukan writ-writ penting pilihan raya akan ditentukan suruhanjaya itu sebaik menerima notis kekosongan daripada kedua-dua speaker.

"Kami tunggu pemakluman rasmi kekosongan Parlimen dari Speaker Dewan Rakyat dan DUN Johor dari Speaker Johor," katanya kepada Bernama di sini hari ini.Pilihan Raya Kecil (PRK) kedua-dua kawasan itu perlu diadakan susulan kematian penyandangnya Datuk Seri Salahuddin Ayub yang juga Menteri Perdagangan Dalam Negeri dan Kos Sara Hidup, semalam.Salahuddin, 61, meninggal dunia di Hospital Sultanah Bahiyah di Alor Setar, Kedah pada 9.23 malam tadi (Ahad) setelah ditidurkan selepas menjalani pembedahan akibat pendarahan otak.-BERNAMA


Hasil perbincangan 3R dibentang ke Kabinet minggu ini - Azalina

KEPALA BATAS, 24 Julai- Hasil perbincangan dan dapatan menerusi satu sesi libat urus terdiri daripada Perbincangan Kumpulan Fokus dan Dialog Perundangan 3R Mengenai Isu Provokasi Melibatkan Agama, Bangsa dan Institusi Raja-Raja (3R) di Malaysia akan dibentangkan ke kabinet minggu ini.

Bagaimanapun Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, perbincangan selanjutnya masih perlu diadakan serta perlu melibatkan pihak akademik.  "Perlu perbanyak lagi perbincangan, sebab kalau kita tidak melihat pada aspek perpaduan dalam jangka masa yang panjang untuk Malaysia, nanti sentiasa akan wujud politik menggunakan agama bangsa dan institusi raja sebagai ‘peluru’ politik.“Undang-undang sedia ada mencukupi dari segi elemen jenayah tapi sekarang kita kena tengok dari sudut perpaduan, " katanya. Beliau ditemui media selepas merasmikan Konvensyen Komunikasi Malaysia Madani di sini.


Industri komunikasi dan multimedia sumbang lebih RM140 bilion - Fahmi

PUTRAJAYA, 24 Julai- Industri komunikasi dan multimedia menyumbang sebanyak RM140.38 bilion daripada keseluruhan RM1.736 trilion permodalan pasaran Bursa Malaysia tahun lalu.Menteri Komunikasi dan Digital (KKD), Fahmi Fadzil berkata, jumlah itu menunjukkan kepentingan industri berkenaan kepada pertumbuhan dan pembangunan ekonomi digital negara.“Kehadiran industri Komunikasi dan Multimedia dalam Bursa Malaysia menandakan kepentingannya sebagai penggerak di sebalik kemajuan teknologi dan transformasi digital.“Menerusi saluran komunikasi dan platform multimedia yang cekap, industri ini berfungsi sebagai pemangkin kepada pelbagai sektor untuk memanfaatkan kuasa kesalinghubungan dan inovasi," katanya.Ucapan beliau itu dibacakan oleh Ketua Setiausaha KKD, Datuk Mohamad Fauzi Md Isa pada Majlis Pelancaran ‘Converged Telecommunication Policy and Regulations’ (CTPR) 2023 Master Class di sini.Tambah Fahmi, teknologi menjadi jambatan yang menghubungkan dimensi baharu dalam perkhidmatan digital selain dapat dilihat menerusi pelaksanaan inisiatif Pelan Jalinan Digital Negara (JENDELA) bagi memperkasakan negara dengan penyediaan capaian internet lebih stabil.


KUALA LUMPUR, 24 Julai- Duta Jepun ke Malaysia Takahashi Katsuhiko merakamkan ucapan takziah kepada keluarga Menteri Perdagangan Dalam Negeri dan Kos Sara Hidup Datuk Seri Salahuddin Ayub yang meninggal dunia pada Ahad.Duta itu mengimbau kembali perbincangan dengan Allahyarham pada Mac lalu dan berkongsi foto pertemuan mereka melalui akaun Twitternya. “Saya sangat dukacita mendengar berita pemergian YB Datuk Seri Salahuddin bin Ayub, Menteri Perdagangan Dalam Negeri dan Kos Sara Hidup. Saya masih ingat perbincangan saya dengannya pada Mac.“Takziah kepada keluarga beliau,” katanya. Salahuddin, 61, menghembuskan nafas terakhir pada 9.23 malam di Hospital Sultanah Bahiyah, Alor Setar, Kedah. Dilahirkan pada 1 Dis 1961, Salahuddin dilantik menganggotai Kabinet sebagai Menteri Pertanian dan Industri Asas Tani dari 2018 hingga 2020.Selepas Pilihan Raya Umum Ke-15 pada 19 Nov tahun lalu, Ahli Parlimen Pulai itu dilantik sebagai Menteri Perdagangan Dalam Negeri dan Kos Sara Hidup.- BERNAMA

ARTIKEL BERKAITAN:Salahuddin meninggal dunia pukul 9.23 malamPM dukacita pemergian Allahyarham SalahuddinSalahuddin berjuang soal rakyat hingga hujung nyawa - Ahmad ZahidJenazah Salahuddin dibawa pulang ke Johor pada 1 pagi ini - Anthony LokeJenazah Salahuddin tiba di kediaman ibunyaAgong, Permaisuri zahir ucapan takziah kepada seluruh keluarga SalahuddinDuta Jepun ke Malaysia imbau kenangan perbincangan dengan SalahuddinAllahyarham Datuk Seri Salahuddin, selamat dikebumikan


Allahyarham Datuk Seri Salahuddin satu kehilangan besar - Ahmad Zahid

PONTIAN, 24 Julai- Pemergian Allahyarham Datuk Seri Salahuddin Ayub merupakan satu kehilangan besar dalam kabinet negara demikian dinyatakan Timbalan Perdana Menteri Datuk Seri Dr Ahmad Zahid Hamidi.Menteri Perdagangan Dalam Negeri dan Kos Sara Hidup (KPDN) disifatkan cukup berdedikasi sepanjang menjawat jawatan itu. "Dia bukan sahaja sahabat dalam kabinet, malah merupakan seorang yang sangat bekerja keras dan teliti terutama dalam merealisasikan Bakul Rahmah. Jualan Rahmah harus diberikan kesinambungan kepada sesiapa yang akan dilantik selepas ini. "Rakyat dalam kumpulan B40 khususnya akan teringat sumbangan beliau dalam memastikan golongan itu terus dibantu," katanya kepada RTM.Sementara itu, Timbalan Menteri KPDN Senator Fuziah Salleh berkata, kehilangan Allahyarham memang tidak diduga kerana dilihat sentiasa aktif dan bertenaga melaksanakan tugasnya. "Warga KPDN mengingati komitmen beliau dan akan teruskan legasi Rahmah. Ia disebabkan ia merupakan cetusan idea yang dilahirkan daripada allahyarham kepada rakyat. Kami akan teruskan legasi itu," katanya.Turut hadir pada majlis pengebumian itu ialah Presiden Amanah Datuk Seri Mohamad Sabu.


Konvoi KMJG 2023 bakal singgah ke Pahang, jelajah tujuh daerah

(Datuk Mohamad Nizar Najib menjadi tetamu konti radio Pahang FM)

KUANTAN, 24 Julai- Sebanyak tujuh lokasi atau ‘check point’ di Pahang akan menjadi destinasi persinggahan Konvoi Kembara Merdeka Jalur Gemilang (KMJG) 2023 bermula 26 hingga 28 Julai ini.  KMJG 2023 akan singgah ke negeri Pahang dengan lokasi pertama bertempat di Sekolah Menengah Pendidikan Khas Vokasional Kuantan sebelum bergerak ke daerah Maran, Jerantut, Temerloh, bera, Pekan dan Rompin. Pengerusi Sambutan Majlis Pelancaran Kibar Jalur Gemilang Tahun 2023 Negeri Pahang, Datuk Mohamad Nizar Najib berkata, pada Rabu nanti Konvoi Kembara Merdeka Jalur Gemilang (KMJG) 2023 akan tiba daripada Terengganu bagi menjelajah tujuh daerah di Pahang selama tiga hari sebelum meneruskan konvoi ke negeri Johor.  "Konvoi Merdeka yang akan melalui daerah dalam negeri Pahang antara tarikh 26 hingga 28 Julai."Konvoi ini berkonsepkan penyerahan Jalur Gemilang di mana konvoi diketuai oleh Persatuan BMW K16 akan bergerak daripada 'check point' ke 'check point' untuk menyerahkan bendera keramat kita Jalur Gemilang yang telah kita kenal pasti tujuh 'check point' dalam negeri Pahang,"katanya. Beliau yang juga Exco Pelaburan, Perindustrian, Sains, Teknologi dan Inovasi Negeri Pahang berkata demikian selepas menjadi tetamu konti radio Pahang FM, di di Kompleks Penyiaran Sultan Haji Ahmad Shah, Kuantan, Pahang.  Dalam pada itu katanya, program KMJG 2023, akan disusuli dengan Majlis Pelancaran Kibar Jalur Gemilang 2023 Peringkat Negeri Pahang pada 1 Ogos nanti bertempat di Dataran Bandar Diraja Pekan yang dirasmikan oleh Menteri Besar, Datuk Seri Wan Rosdy Wan Ismail.  Pelbagai aktiviti menarik dirancang antaranya persembahan kesenian dan kebudayaan, gimik pelancaran, upacara menaikkan bendera oleh TLDM, persembahan artis jemputan serta pertandingan video dan gambar menarik di platform media sosial.

(Pengerusi Sambutan Majlis Pelancaran Kibar Jalur Gemilang Tahun 2023 Negeri Pahang, Datuk Mohamad Nizar Najib)


Beri keutamaan kepada pekerja tempatan - Sivakumar

SEREMBAN, 24 Julai- Majikan diingatkan untuk memberi keutamaan mengekalkan pekerja tempatan berbanding pekerja asing dalam mengecilkan tenaga kerja.Menurut Menteri Sumber Manusia V. Sivakumar, setiap kekosongan pekerjaan yang terdapat di dalam negara perlu diberi keutamaan kepada rakyat dan pekerja tempatan. "Dalam usaha untuk mengecilkan tenaga kerja, jangan sekali-kali kita buang pekerja tempatan dan mengekalkan pekerja asing. Jangan buat perkara ini bagi tujuan tersebut."Tidak perlu kita menindas pekerja tempatan hanya untuk mengekalkan pekerja asing dalam usaha mengecilkan operasi sesebuah syarikat," katanya pada Program Intervensi Awal Sistem Insurans Pekerjaan (SIP) 2023 dan Penyampaian Faedah PERKESO, di Wisma PERKESO di sini.Seramai 30 bekas operator kilang telah menerima Elaun Mencari Pekerjaan (EMP) dengan jumlah keseluruhan sebanyak RM30,000. Sehingga 17 Julai, seramai 23,655 pekerja telah dihentikan dan sebanyak RM91.554 juta EMP telah dibayar oleh PERKESO kepada yang terlibat. Mereka yang menerima EMP tersebut merupakan sebahagian daripada 526 pekerja kilang tempatan di dua buah syarikat di Senawang disebabkan langkah mengecilkan tenaga kerja.Ia berikutan isu pengeluaran produk getah dan pembekalan komponen elektrik yang berkurangan sejak tiga tahun kebelakangan ini.  Kesemuan 526 pekerja itu dijangka akan menerima EMP dengan jumlah keseluruhan sebanyak RM1.37 juta dan diharap dapat meringankan beban mereka dalam proses mencari pekerjaan baharu.


Program Labuan Sunset dapat sambutan hangat

(Persembahan tarian api antara tarikan pada Program Labuan Sunset)

LABUAN, 24 Julai- Program Labuan Sunset anjuran Perbadanan Labuan terima sambutan amat memberangsangkan dengan kehadiran hampir 10,000 pengunjung. Menurut Ketua Pegawai Eksekutif Perbadanan Labuan, Rithuan Mohamad Ismail program julung kali diadakan itu bagi menghargai tradisi melalui riadah berkeluarga sambil menikmati panorama matahari terbenam.Program yang diadakan bertentangan tapak sejarah Taman Damai Kg Layang-Layangan sekaligus memberi manfaat ekonomi kepada peniaga kecil, hasil peningkatan pengunjung.  "Berdasarkan maklum balas daripada penduduk-penduduk dan peniaga-peniaga kecil, memang mereka sangat berterima-kasih dan mengalukan program-program seperti ini."Kita nampak tadi sambutan sangat baik, orang ramai membeli berbagai juadah dan juga barang-barang permainan untuk rekreasi juga dijual disini jadi Alhamdulillah, kita sentiasa menggalakkan peniaga-peniaga kecil untuk berniaga di sini,"kata Rithuan. Beliau berkata demikian ketika ditemui kru RTM selepas menyempurnakan hadiah pertandingan kepada para pemenang.  Selain memancing dan pertandingan layang-layang atau ‘Kikik’, program turut diisi dengan persembahan tarian api, kereta kuda, persembahan buskers serta permainan tradisional.  Tambahnya, program tersebut akan diteruskan pada masa akan datang, melibatkan beberapa penambahbaikan serta pengisian.  Beliau turut berharap agar orang awam menjaga kebersihan dan fasiliti tapak pesta yang baru dinaik taraf itu, agar ia kekal menjadi lokasi tumpuan aktiviti keluarga pada hujung minggu.

(Ketua Pegawai Eksekutif Perbadanan Labuan, Rithuan Mohamad Ismail)


Hormati Jalur Gemilang, kibar dengan tatacara yang betul

(Majlis Pelancaran Bulan Kebangsaan dan Kembara Merdeka Jalur Gemilang Peringkat Negeri Kelantan 2023)

KOTA BHARU, 24 Julai- Penduduk di Kelantan diseru untuk mengibar dan memasang bendera Jalur Gemilang di premis masing-masing sama ada di rumah, pejabat mahupun di kenderaan dalam menyemarakkan bulan kebangsaan. Pengarah Jabatan Penerangan (JAPEN) Kelantan, Muhd Nor Aswadi Md Nor berkata, namun begitu, masyarakat turut dinasihatkan supaya memastikan pemasangan bendera adalah mengikut tatacara yang betul. Katanya, Jalur Gemilang merupakan bendera kebanggaan dan maruah negara, maka ia haruslah dihormati dengan mengelak daripada melakukan perkara yang boleh menghina bendera. "Antara perbuatan yang boleh dianggap menghina ialah meletakkan Jalur Gemilang di tempat tidak sepatutnya dan menggantung dengan terbalik."Mesti berhati-hati, dan tengok cara yang betul untuk menggantung Jalur Gemilang walau dalam apa situasi sekalipun,"katanya. Beliau berkata demikian pada sidang media di Majlis Pelancaran Bulan Kebangsaan dan Kembara Merdeka Jalur Gemilang Peringkat Negeri Kelantan 2023 yang dirasmikan oleh Pengarah Pembangunan Negeri Kelantan, Jasri Kasim di Kota Bharu. Katanya, konvoi kembara yang melibatkan sebanyak 66 buah kenderaan agensi kerajaan dan swasta termasuk badan bukan kerajaan (NGO) telah pun bermula semalam merentasi jajahan Jeli, Kuala Krai dan Machang. Kembara diteruskan hari ini di Kota Bharu seterusnya ke jajahan Bachok sebelum menyerahkan Jalur Gemilang kepada negeri Terengganu. Program berkenaan merupakan antara usaha pihak JAPEN dalam menyampaikan mesej perpaduan dan kenegaraan kepada penduduk selain membudayakan masyarakat supaya tidak terpengaruh dengan fitnah dan maklumat yang tidak sahih.

(Pengarah Jabatan Penerangan (JAPEN) Kelantan, Muhd Nor Aswadi Md Nor)


RM240,000 simpanan KWSP untuk bersara dengan bermaruah - Ahmad Maslan

(Datuk Seri Ahmad Maslan melakukan lawatan di Menara KWSP di Kota Bharu)

KOTA BHARU, 24 Julai- Rakyat Malaysia perlu mempunyai sekurang-kurangnya RM240,000 simpanan KWSP untuk bersara dengan bermaruah.  Timbalan Menteri Kewangan I, Datuk Seri Ahmad Maslan berkata, jumlah itu membolehkan mereka yang pencen bertahan selama 20 tahun dengan pendanaan RM1,000 sebulan.  Beliau berkata, sekiranya rakyat Malaysia pencen usia 55 tahun, simpanan KWSP tersebut boleh digunakan sehingga berusia 75 tahun.  Katanya, untuk itu, rakyat Malaysia perlu memikirkan tentang simpanan hari tua dengan kadar yang yang telah disebutkan.  Menurutnya, pihak KWSP ada menyediakan khidmat nasihat persaraan bagi membantu ahli celik kewangan dan memahami pilihan persaraan yang mampan.  "Sepatutnya apabila bersara kita ada RM240,000 minima simpanan KWSP dengan kiraan RM1,000 sebulan dan itu adalah selama 20 tahun, kita pencen pada usia 55 dan campur 20 tahun, jadi 75 tahun..75 tahun ini antara jangka hayat rakyat negara kita,"katanya. Beliau berkata demikian ketika ditemui selepas melakukan lawatan di Menara KWSP di Kota Bharu, Kelantan hari ini.  Dalam perkembangan sama, seramai 535,307 ahli sektor tidak rasmi yang mencarum KWSP secara sukarela.  Katanya, angka tersebut agak rendah dan untuk itu KWSP telah melancarkan trak bergerak untuk mempromosi caruman sukarela di kawasan pedalaman.


Allahyarham Datuk Seri Salahuddin, selamat dikebumikan

PONTIAN, 24 Julai- Kerajaan menzahirkan ucapan takziah kepada keluarga Allahyarham Datuk Seri Salahuddin Ayub.Perdana Menteri Datuk Seri Anwar Ibrahim menyifatkan pemergian allahyarham satu kehilangan besar kepada negara dan kehilangan sahabat yang telah berjuang lama dalam politik tanah air.Perdana Menteri dan isteri Datuk Seri Dr Wan Azizah tiba di Masjid Jamek Dato Haji Noh, Kampung Serkat pada pukul 11.00 pagi tadi."Saya mengucapkan takziah kepada kehilangan sahabat dan pejuang yang telah bersama-sama dalam politik. Saudara Salahuddin sinonim dengan rahmah, dan itu menunjukkan sifat yang konsisten."Beliau sering mencari jalan dan kaedah bagi meringankan beban rakyat. Saya ambil kesempatan ini untuk menyampaikan salam takziah daripada Yang Dipertuan Agong dan Raja Permaisuri kepada anak-anak dan keluarga Salahuddin," katanya ketika ditemui media di sini.Turut hadir Menteri Besar Johor Datuk Onn Hafiz Ghazi dan Setiausaha Kerajaan Negeri Johor Tan Sri Dr Azmi Rohani.Menteri Komunikasi dan Digital Fahmi Fadzil dan Menteri Pertahanan Datuk Seri Mohamad Hasan adalah antara anggota kabinet lain yang turut sama menunaikan solat jenazah.Beberapa pemimpin politik lain termasuk pengerusi kebangsaan DAP Lim Guan Eng, Naib Presiden Parti Amanah Negara Dr Dzulkefly Ahmad, Senator Datuk Seri Dr Mujahid Yusof Rawa dan Pesuruhjaya PAS Johor Abdullah Husin turut kelihatan bagi memberi penghormatan terakhir.

Terdahulu, van yang membawa jenazah Ahli Parlimen Pulai itu tiba pada pukul 8.50 pagi di Masjid Jamek Dato' Haji Noh Gadot di Serkat, di sini dari kediaman ibunya di Jalan Adil, dan jenazah disembahyangkan pada 9.45 pagi tadi.

Solat jenazah pertama diimamkan Naib Presiden Parti Amanah Negara (Amanah) Datuk Seri Dr Mujahid Yusof Rawa. Manakala solat jenazah ke dua dipimpin Perdana Menteri, Datuk Seri Anwar Ibrahim.

(Anwar Ibrahim memimpin solat jenazah Allahyarham Salahuddin Ayub)


DAP umum 11 calon bertanding di Negeri Sembilan

(Majlis Pengenalan Calon Pakatan Harapan di Seremban)

SEREMBAN, 24 Julai- Parti Tindakan Demokratik (DAP) Negeri Sembilan mengumumkan 11 calon termasuk seorang muka baharu yang akan bertanding pada Pilihan Raya Umum Dewan Undangan Negeri (PRU DUN) Ke-15.  Setiausaha Agung DAP, Anthony Loke Siew Fook turut mengesahkan bahawa beliau akan mempertahan kerusi DUN Chennah manakala calon muka baharu, Desmond Sian Meow Kong bertanding di DUN Rahang.  "Untuk Negeri Sembilan, misi kita kekalkan 19 kerusi, daripada jumlah itu DAP bertanding 11 kerusi, jadi kebanyakannya kekalkan status quo atau calon kekal penyandang kecuali satu kerusi iaitu DUN Rahang memperkenalkan muka baharu,"katanya. Beliau berkata demikian ketika ditemui selepas Majlis Pengenalan Calon Pakatan Harapan di Seremban.  Turut dicalonkan, Teo Kok Seong bagi DUN Bahau, J. Arul Kumar, DUN Nilai, Chew Seh Yong, DUN Lobak, Ng Chin Tsai, DUN Temiang, Nicole Tan Lee Koon, DUN Bukit Kepayang, Yap Yew Weng, DUN Mambau, P. Gunasegaran, DUN Seremban Jaya, Choo Ken Hwa, DUN Lukut dan S. Veerapan, DUN Repah.  Negeri Sembilan bakal menyaksikan 36 kerusi DUN yang akan dipertandingkan dan merupakan negeri pertama yang memperkenal calon yang dijangka bertanding di kesemua kerusi DUN termasuk calon dari parti PKR, Barisan Nasional dan Amanah.  Dalam pada itu, Loke Siew Fook turut memaklumkan bahawa DAP hanya akan bertanding di empat negeri termasuk di Selangor, Pulau Pinang dan Kedah.

(Setiausaha Agung DAP, Anthony Loke Siew Fook)


Jangan sebar kebencian dalam berpolitik - Mahdzir

SUGAI PETANI, 24 Julai- “Jangan sesekali sebarkan kebencian antara satu sama lain dalam berpolitik”.Demikian tegas Pengerusi Barisan Nasional (BN) Kedah, Datuk Seri Mahdzir Khalid yang turut mengingatkan bahawa aspek perpaduan sememangnya amat dititikberatkan dalam apa jua situasi, termasuk politik.Beliau menyifatkan kerjasama semasa antara parti dalam Kerajaan Perpaduan sebagai sesuatu yang positif dan perlu dipupuk sebaiknya."Ini adalah antara perkara-perkara positif dalam BN (Barisan Nasional dan PH (Pakatan Harapan) kita dapat bekerjasama untuk mengerakkan jentera bersama, PH bertanding di Sidam, Bakar Arang; BN di Pantai Merdeka."Tapi kami bekerja bersama-sama, malam kita ada jawatankuasa bersama di setiap DUN (Dewan Undangan Negeri)," kata Datuk Seri Mahdzir.Justeru beliau mengajak semua pihak memupuk semangat perpaduan atas nama politik dengan menyokong Kerajaan Perpaduan yang telah dibentuk di peringkat pusat menerusi Pilihan Raya DUN kali ini.Beliau berkata demikian pada Majlis Pelancaran Jentera Pilihan Raya BN-PH DUN Pantai Merdeka di Dataran Niaga, Tikam Batu, Sungai Petani semalam.Pada majlis itu turut diperkenalkan memperkenalkan tiga calon muka baharu untuk DUN Sidam, Bakar Arang dan Sungai Petani yang turut dihadiri Ahli Parlimen Sungai Petani, Dr Taufiq Johari dan Ketua Bahagian UMNO Sungai Petani, Datuk Shahanim Mohammad Yusoff.Calon baharu mewakili BN ialah Wan Mohalina Wan Mohamad untuk kerusi N27 Pantai Merdeka, manakala PH, N28 Bakar Arang diwakili Adam Loh dan N29 Sidam, Bau Wong Bau Ek.Mahdzir turut merakamkan ucapan takziah kepada keluarga Allahyarham Datuk Seri Salahuddin Ayub yang telah kembali ke rahmatullah semalam.

(Majlis Pelancaran Jentera Pilihan Raya BN-PH DUN Pantai Merdeka di Dataran Niaga, Tikam Batu, Sungai Petani )


KPKM jamin kesiapsiagaan hadapi fenomena El Nino

KUALA LUMPUR, 24 Jun- Kementerian Pertanian dan Keterjaminan Makanan (KPKM), menjamin kesiapsiagaan pihaknya dalam menghadapi fenomena El Nino terutama melibatkan sektor pertanian dan penternakan di seluruh negara.  Setiausaha Bahagian, Bahagian Sekuriti Makanan, Kementerian Pertanian dan Keterjaminan Makanan (KPKM), Mazlan Othman memaklumkan pihaknya juga telah menubuhkan jawatankuasa yang melibatkan semua kementerian dan jabatan bagi menyelesaikan isu tersebut."Kita telah bersedia dan telah mengadakan perbincangan di peringkat kementerian dan jabatan. Input awal contohnya berkenaan cuaca kerana ia berkait dengan jadual penanaman, pengeluaran dan sebagainya," katanya kepada RTM selepas menjadi tetamu dalam program Selamat Pagi Malaysia di Angkasapuri, Kota Media.Sementara itu, berkenaan Forum Keterjaminan Makanan Negara 2023 yang bertemakan 'Keterjaminan Makanan Menuju Malaysia Madani' , beliau berkata forum anjuran bersama Institut Tadbiran Awam (INTAN) pada 27 Julai ini .Ia bakal membincangkan isu, cabaran dan hala tuju mengenai keterjaminan makanan negara serta pendedahan dan kefahaman tentang dasar dan inisiatif yang dilaksanakan. "Input ini sangat penting bagi membantu kerajaan mendepani isu keterjaminan makanan kerana isu ini kita perlukan satu penyelesaian yang tuntas dan diperlukan jangka panjang supaya dapat diatasi dengan baik," katanya.


500 pelajar baharu bagi program asasi TVET di Politeknik

JOHOR BAHRU, 24 Julai- Seramai 500 pelajar baharu diterima masuk ke program asasi Pendidikan dan Latihan Teknikal dan Vokasional (TVET) di lima Politeknik terpilih, seluruh Malaysia, bagi pengambilan baharu.Ia melibatkan Politeknik Tuanku Syed Sirajuddin, Politeknik Tun Syed Nasir Ismail, Politeknik Merlimau, Politeknik Sultan Haji Ahmad Shah dan Politeknik Ungku Omar.Ketua Pengarah Pendidikan Politeknik dan Kolej Komuniti, Doktor Mohd Zahari Ismail berkata pihaknya menggembleng tenaga bagi meningkatkan jumlah bilangan pelajar susulan kapasiti ruangan belajar yang masih terbuka luas. "Jumlah pengambilan kali ini lebih baik berbanding tahun lepas. Tawaran yang diberikan juga lebih banyak berbanding sebelum ini berikutan pandemik COVID-19 yang melanda negara," katanya ditemui pemberita selepas merasmikan Majlis Konvokesyen ketujuh, Politeknik Metro Johor Bahru, Johor.


Serlah potensi diri dalam pelbagai kemahiran - Pemangku Raja Perlis

BESERI, 24 Julai- Pemangku Raja Perlis, Tuanku Syed Faizuddin Putra Jamalullail menasihatkan semua pelajar untuk sentiasa menguatkan tekad dalam menuntut ilmu selain membuktikan potensi diri melalui pelbagai kemahiran dengan bimbingan guru-guru di sekolah."Terdapat banyak aktiviti yang boleh dilaksanakan golongan pelajar untuk membina keperibadian supaya berani ke hadapan."Gabungan ilmu yang diajar di dalam kelas dan aktiviti mengasah bakat pelajar di luar kelas dapat menghasilkan pelajar khususnya di negeri Perlis mampu bersaing di era yang semakin mencabar ini," titah baginda ketika menyempurnakan penyerahan agihan bantuan zakat Majlis Agama Islam dan Adat Istiadat Melayu Perlis (MAIPs).Para penerima tersebut merupakan dalam kalangan asnaf terpilih dari kariah Beseri dan Batu Hampar.Seramai 140 orang asnaf terpilih menerima wang tunai bernilai RM700 daripada Tuanku Syed Faizuddin Putra di Masjid Jamek Beseri.


Jenazah Salahuddin tiba di kediaman ibunya

PONTIAN, 24 Julai- Jenazah Allahyarham Datuk Seri Salahuddin Ayub tiba di kediaman ibunya di Serkat, Pontian pukul 3.35 pagi tadi. Jenazahnya tiba di Lapangan Terbang Antarabangsa Senai, Johor pada pukul 2.30 pagi selepas dibawa menaiki pesawat dari Lapangan Terbang Sultan Abdul Halim Shah, Alor Star, Kedah pada pukul 1.00 pagi. Penduduk, sahabat dan kenalan mula hadir mengunjungi rumah ibu Allahyarham selepas subuh tadi bagi memberi penghormatan terakhir kepada allahyarham sebelum dikebumikan. Ahli Parlimen Muar, Syed Saddiq Syed Abdul Rahman turut hadir selain pengamal media yang sudah berkampung di situ sejak pukul 12.00 tengah malam tadi bagi membuat liputan jenazah ahli Parlimen Pulai dan ADUN Simpang Jeram itu.Allahyarham menghembuskan nafas terakhir 9.23 malam tadi di Hospital Sultanah Bahiyah Alor Star, akibat pendarahan di kepala.Salahuddin meninggalkan seorang isteri dan lima orang anak.

(Suasana kediaman ibu allahyarham Salahuddin Ayub, di Kampung Serkat, Pontian)


Sindiket dadah tumpas, dua lelaki tempatan ditahan

GEORGE TOWN, 24 Julai- Polis berjaya menumpaskan satu lagi sindiket dadah, hasil dua operasi berasingan, masing-masing di Pulau Pinang dan Kedah.Operasi itu dilakukan di Simpang Ampat, Seberang Perai Selatan dan Bandar Baharu Kedah, pada Jumaat.Dua orang lelaki tempatan turut ditahan dipercayai terbabit dalam aktiviti pemprosesan dadah.Ketua Polis Pulau Pinang Datuk Khaw Kok Chin berkata, pihaknya menemukan 22 bungkusan dadah jenis heroin, satu paket plastik lutsinar yang berisi dadah jenis syabu dan pelbagai peralatan memproses dadah. "Kejayaan menumpaskan makmal haram dadah memproses heroin dengan menangkap dua lelaki warga tempatan dan merampas dadah bernilai RM135,250 oleh Jabatan Siasatan Jenayah Narkotik (JSJN) Pulau Pinang," katanya dalam sidang media di Ibu Pejabat Polis Kontinjen (IPK) Pulau Pinang.  Bagaimanapun ujian saringan air kencing mendapati kedua-dua suspek positif dadah.Sindiket itu mula bergiat aktif dalam pasaran dadah sejak awal tahun lalu.


Kerajaan Perpaduan berazam majukan Kelantan - Anwar

MACHANG, 24 Julai- Kerajaan Perpaduan berazam untuk memajukan Kelantan jika berjaya menawan negeri itu pada PRU DUN ke-15 pada12 Ogos depan.Perdana Menteri Datuk Seri Anwar Ibrahim berkata, kerjasama antara kerajaan pesekutuan dan negeri amat penting bagi memastikan kebajikan rakyat terjaga dan terbela. "Berilah peluang kepada Kerajaan Perpaduan untuk mentadbir negeri ini demi rakyat dan penduduk Kelantan."Apa yang kita lakukan ini pastinya demi pembangunan selain yakin dengan hasil kerja yang dilakukan," katanya pada Jelajah Perpaduan MADANI dan Pelancaran Jentera Perpaduan di Kelantan dekat Bukit Tiu, Machang. Dalam majlis sama Timbalan perdana Menteri Datuk Seri Dr Ahmad Zahid Hamidi turut menyeru rakyat Kelantan memberi peluang kepada Kerajaan Perpaduan untuk mentadbir negeri selain melakukan perubahan ke atas negeri itu.  Ahmad Zahid berkata, "kita akan terus berlaku adil kepada semua terutama mereka yang memerlukan tanpa mengira fahaman politik."


Jenazah Salahuddin dibawa pulang ke Johor pada 1 pagi ini - Anthony Loke


'Terima kasih naa, kita jumpa lagi nanti' - status Twitter terakhir Salahuddin

KUALA LUMPUR, 23 Julai- Status terakhir Menteri Perdagangan Dalam Negeri dan Kos Sara Hidup, Datuk Seri Salahuddin Ayub menerusi laman sosial Twitter menjadi tumpuan warganet sebaik berita pemergian beliau dilaporkan media, malam ini.

"Singgah pi (pergi) market sat (pasar kejap) tadi borak-borak dengan warga Kedah di Pekan Nat. Elok tengok semua barang basah semua fresh (segar). Harga pun berpatutan.

"Terima kasih lah semua naa. Kita jumpa lagi nanti," demikian status terakhir Allahyarham yang dimuat naik pada Jumaat lalu.

Sementara itu, ruangan komen menerusi status berkenaan turut dibanjiri ucapan takziah daripada ribuan pengguna Twitter, malah rata-rata mereka menzahirkan penghargaan terhadap Allahyarham yang cukup sinonim dengan konsep Rahmah dalam mendepani isu kos sara hidup.

Allahyarham disifatkan sebagai seorang menteri yang aktif serta berusaha keras dalam memastikan tiada kenaikan harga berlaku di negara ini.

"Salah seorang menteri yang terbaik. Yang memperkenalkan idea Rahmah. Terima kasih atas jasa anda," balas @amaninanaeeim.

"Semoga idea Rahmah daripadamu maka Allah SWT merahmatimu dengan syurga yang percuma. Sama-sama YBM Datuk Seri. Sampai jumpa nanti di akhirat dan kami semua menjadi saksi Datuk Seri bekerja keras untuk mengurangkan kos hidup rakyat sehingga ke akhir hayat," balas @faizalriduan.

"Takziah kepada Allahyarham Salahuddin dan keluarganya. Satu kehilangan yang sangat besar untuk negara," balas @ngminglee.

"Sedihnya bila dia kata jumpa lagi nanti. Jumpa di sana ya YB," balas @AmiDidos.

Berita berkaitan:Salahuddin meninggal dunia pukul 9.23 malamPM dukacita pemergian Allahyarham SalahuddinJenazah Salahuddin dibawa pulang ke Johor pada 1 pagi ini - Anthony LokeSalahuddin alami pendarahan otak, sedang jalani pembedahan - Setiausaha AkhbarSalahuddin dikejarkan ke hospital selepas mual dan muntah-muntahSalahuddin aktif pastikan tiada kenaikan harga berlaku - Mohamad Sabu


Salahuddin berjuang soal rakyat hingga hujung nyawa - Ahmad Zahid

KUALA LUMPUR, 23 Julai - "Negara kehilangan pemimpin yang hebat," luah Timbalan Perdana Menteri Datuk Seri Dr Ahmad Zahid Hamidi mengenai pemergian Menteri Perdagangan Dalam Negeri dan Kos Sara Hidup Datuk Seri Salahuddin Ayub malam ini.Ahmaz Zahid melalui catatan di laman Facebooknya menyifatkan Allahyarham seorang pemimpin yang prihatin dan terus berjuang memikirkan kesejahteraan rakyat."Allahyarham seorang rakan kabinet Kerajaan Perpaduan yang sangat saya hormati, berperwatakan rendah diri, sentiasa komited dan berdedikasi di dalam melaksanakan tanggungjawab.“Marilah bersama kita berdoa semoga Allah SWT merahmati beliau dan memberikan kesabaran kepada seisi keluarga atas kehilangan ini,” kongsinya yang berdukacita dengan berita pemergian Salahuddin pada 9.23 malam ini di Hospital Sultanah Bahiyah, Alor Setar, Kedah. Sementara itu, Timbalan Perdana Menteri Datuk Seri Fadillah Yusof turut merakamkan salam takziah kepada seluruh ahli keluarga Allahyarham.“Moga rohnya dicucuri rahmat dan ditempatkan dalam kalangan orang-orang yang beriman dan beramal soleh… amin,” katanya menerusi laman Facebook beliau.Berita pemergian Salahuddin, yang juga Ahli Parlimen Pulai dan Ahli Dewan Undangan Negeri Simpang Jeram itu disahkan oleh anak beliau iaitu Siti Fatihah di laman Facebooknya malam ini.

ARTIKEL BERKAITAN:Salahuddin meninggal dunia pukul 9.23 malamPM dukacita pemergian Allahyarham SalahuddinSalahuddin alami pendarahan otak, sedang jalani pembedahan - Setiausaha AkhbarSalahuddin stabil tetapi masih kritikal - Zaliha MustafaDatuk Seri Salahuddin selesai jalani pembedahan, kini ditempatkan di ICU Salahuddin dikejarkan ke hospital selepas mual dan muntah-muntah


PM dukacita pemergian Allahyarham Salahuddin

KUALA LUMPUR, 23 Julai- Perdana Menteri, Datuk Seri Anwar Ibrahim menzahirkan rasa dukacita terhadap pemergian Menteri Perdagangan Dalam Negeri dan Kos Sara Hidup, Datuk Seri Salahuddin Ayub, malam ini.Beliau menyatakan pemergian Allahyarham Salahuddin merupakan satu kehilangan besar buat dirinya dan keluarga."Secara peribadi, ianya satu kehilangan besar buat diri saya dan keluarga, dan saudara Salahuddin teguh bersama dalam perjuangan yang panjang ini sehingga ke akhir hayat. Jasa dan budinya tentunya tidak termampu dibalas secara materi (kebendaan)."Beliau dikenali kerana punyai sikap keperibadian yang tinggi, sama ada kepada kawan mahupun lawan. Sosok yang kuat bekerja dan sangat taat pada amanah dan tanggungjawab. "Berehatlah, sahabatku," katanya menerusi Facebook sebentar tadi.Anwar turut mendoakan agar Allahyarham diberikan ganjaran dan tempat yang terbaik oleh Allah SWT."Semoga Allah SWT memberi kesabaran yang tinggi buat keluargamu, mengampunkan segala dosamu dan semoga saudaraku Salahuddin diberikan tempat yang istimewa di sisi-Nya, Insya-Allah," tambahnya.

Berita berkaitan:Salahuddin meninggal dunia pukul 9.23 malam


Karnival Jom Latih Madani, tarik lebih 3,000 pengunjung

SEREMBAN, 23 Julai- Karnival Jom Latih Madani anjuran Perbadanan Sumber Manusia (HRD CORP) yang memberi pendedahan kemahiran dalam pelbagai bidang berjaya menarik lebih 3,000 pengunjung.  Menurut Menteri Sumber Manusia, V Sivakumar program itu menawarkan latihan efektif bagi mempertingkatkan kemahiran tenaga kerja untuk memenuhi keperluan industri negara.

"Latihan kemahiran dan pembangunan Malaysia adalah sangat penting untuk negara kita menjadi sebuah negara yang maju. Paling penting adalah untuk kita memperkukuhkan ekonomi negara kita.

"Bagi tujuan itu, kita mahu negara kita memiliki sumber tenaga yang berpengetahuan, berkemahiran. Mereka harus didedahkan dengan latihan dan kemahiran", katanya. Beliau berkata demikian ketika ditemui Kru RTM di Karnival Jom Latih Madani 2023 di Seremban.  Tambahnya program ini akan diteruskan di negeri Kedah dan Selangor.


Salahuddin meninggal dunia pukul 9.23 malam

ALOR SETAR, 23 Julai - Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub, 61, meninggal dunia di Hospital Sultanah Bahiyah (HSB) di sini, malam ini.Allahyarham juga Ahli Parlimen Pulai, Johor menghembuskan nafas terakhirnya unit rawatan rapi (ICU) pada 9.23 malam tadi, di samping keluarga.Berita duka itu dimaklumkan oleh Setiausaha Akhbar Allahyarham, Syakirin Husnal melalui kenyataan akhbar sebentar tadi."Jenazah Allahyarham sedang diuruskan untuk dihantar pulang ke rumah ibu Allahyarham di Kampung Serkat (Kopi Tenggek), Tanjung Piai."Pejabat Menteri KPDN akan memberikan maklumat lanjut mengenai proses pengurusan jenazah dalam masa terdekat," katanya dalam kenyataan, hari ini.Perkhabaran duka itu juga dimaklumkan oleh anak Allayarham, Fatiha Salauddin menerusi kenyataan di laman Facebook.

“Dukacita dimaklumkan ketua keluarga kami Salahuddin Ayub telah menghadap Ilahi pada 9.23 malam, 23 Julai 2023,” katanya.Salahuddin yang juga Timbalan Presiden Amanah dikejarkan ke wad kecemasan HSB pada 10.15 malam kelmarin selepas mengadu tidak sihat serta muntah-muntah.Media sebelum ini melaporkan, Salahuddin Ayub disahkan mengalami pendarahan di bahagian otaknya dan perlu menjalani pembedahan segera awal pagi semalam."Pihak keluarga Allahyarham ingin merakamkan setinggi-tinggi penghargaan dan ucapan terima kasih yang tidak terhingga kepada semua pihak atas doa dan ingatan yang diberikan terhadap Allahyarham selama ini."Keluarga Allahyarham juga ingin berterima kasih kepada semua doktor dan petugas di Hospital Sultanah Bahiyah," katanya.

ARTIKEL BERKAITAN:PM dukacita pemergian Allahyarham SalahuddinSalahuddin stabil tetapi masih kritikal - Zaliha MustafaDatuk Seri Salahuddin selesai jalani pembedahan, kini ditempatkan di ICUSalahuddin alami pendarahan otak, sedang jalani pembedahan - Setiausaha AkhbarFadillah, Nanta, Hannah doakan Salahuddin diberi kesembuhan


Jalan runtuh akibat tanah mendap di Gelang Patah

JOHOR BAHRU, 23 Julai- Laluan jalan raya di Forest City ke Tanjung Pelepas dekat Gelang Patah, Johor runtuh selepas berlaku tanah mendap pada pukul 2.00 petang tadi.  Komander Operasi, Balai Bomba dan Penyelamat Iskandar Puteri, Pegawai Bomba Kanan II Hairulnizam Mohd Noh berkata, ia melibatkan kawasan jalan utama sepanjang 25 meter. Bagaimanapun, insiden berkenaan tidak melibatkan sebarang kemalangan jiwa.  Bomba melakukan pemantauan dan kes diserahkan kepada polis untuk kawalan lalu lintas.  Sementara itu, Ketua Polis Daerah Iskandar Puteri, Asisten Komisioner Rahmat Ariffin mengesahkan kejadian tersebut.


AMANAH umum 31 calon bertanding PRU DUN Ke-15

KOTA BHARU, 23 Julai- Parti Amanah Negara (AMANAH) mengumumkan 31 calon akan bertanding pada Pilihan Raya Umum Dewan Undangan Negeri Ke-15 (PRU DUN Ke-15) di enam negeri bulan depan.  Presidennya, Datuk Seri Mohamad Sabu berkata, masing-masing sembilan kerusi di Kedah dan Selangor, tujuh di Kelantan, serta masing-masing dua kerusi di Pulau Pinang, Terengganu dan Negeri Sembilan.

AMANAH mencalonkan 15 muka baharu, masing-masing tujuh calon muda dan wanita, manakala beberapa penyandang dikekalkan.Mohamad Sabu berkata, pemilihan calon muda dibuat berdasarkan penglibatan aktif mereka dalam gerak kerja parti, seterusnya diangkat menjadi calon agar dapat memimpin perjuangan parti pada masa akan datang.  Beliau berkata demikian pada sidang media sempena majlis pengumuman calon AMANAH di sini. Dalam perkembangan sama, pihaknya akan membuat rundingan berhubung dua lagi kerusi DUN iaitu Tepuh dan Bandar di Terengganu, serta dijangka dapat diputuskan dalam masa terdekat.

(Mohamad Sabu (tengah) pada sidang media sempena majlis pengumumancalon AMANAH di Kota Bharu, Kelantan)


PRU DUN Ke-15: Semua calon UMNO Kedah ada hubungan baik dengan rakyat - Mahdzir Khalid

PADANG TERAP, 23 Julai- Semua calon yang ditampilkan UMNO Kedah diyakini mampu menarik sokongan pengundi pada Pilihan Raya Umum Dewan Undangan Negeri Ke-15 (PRU DUN Ke-15) serta merupakan individu yang boleh diterima rakyat, menurut Pengerusi Badan Perhubungan UMNO negeri, Datuk Seri Mahdzir Khalid.

Beliau berkata, calon yang dipilih disaring dan dibuat tinjauan tahap penerimaan rakyat, sebelum menyerahkan nama mereka kepada kepimpinan pusat untuk dinilai serta diputuskan.

Calon yang dipilih juga tidak hanya diterima dalam parti sahaja, sebaliknya perlu memiliki hubungan baik dengan rakyat setempat.  "Kami menetapkan kriteria bahawa individu yang hendak dicalonkan itu tidak hanya perlu diterima dalam kalangan ahli parti, malah mendapat sokongan rakyat."Sebabnya, yang hendak mengundi nanti bukan hanya ahli Barisan Nasional (BN) saja, malah kita perlukan sokongan orang lain juga untuk menang.  "Jadi, calon itu perlu diterima bukan saja dalam, malah luar parti. Kita nilai juga pengalaman dan penglibatannya dalam bidang kemasyarakatan termasuk pertubuhan bukan kerajaan (NGO).  "Setelah melalui penilaian dan tinjauan itu, maka inilah calon-calon yang kita tonjolkan dengan ada antaranya sangat aktif dengan NGO, golongan profesional serta bekerja dengan syarikat multinasional."Dari situ terbentuklah kombinasi antara 'orang lama' dan baharu yang diumumkan kelmarin," katanya pada sidang media selepas mempengerusikan Mesyuarat Ahli Jawatankuasa UMNO Bahagian Padang Terap di Pejabat UMNO Bahagian tersebut di Kuala Nerang, di sini. Dalam senarai diumumkan Presidennya, Datuk Seri Dr. Ahmad Zahidi Hamidi pada Jumaat lalu, lebih 10 muka baharu ditampilkan UMNO Kedah untuk bertanding 15 kerusi DUN dengan kedua-dua penyandang kerusi parti itu di Kedah sebelum ini iaitu Datuk Suraya Yaacob dan Datuk Norsabrina Mohd. Noor tidak dicalonkan.  Mengulas lanjut, Mahdzir yang juga Ketua UMNO Bahagian Padang Terap berkata, setakat ini pihaknya menerima maklum balas baik dalam kalangan ahli parti mengenai calon-calon yang diketengahkan itu.  "Mungkin ada sikit-sikit isu, individu dijangka bertanding, (tetapi) tidak dicalonkan, tetapi itu perkara biasa. Dalam memastikan parti menang, kita tetap perlu memberi sokongan penuh kepada calon yang sudah diputuskan ini," katanya.  Dalam pada itu, Mahdzir yang juga Pengerusi Majlis Pimpinan Perpaduan Negeri memaklumkan, BN dan Pakatan Harapan (PH) akan memperkenalkan calon kedua-dua gabungan itu di Kedah atas pentas sama pada satu majlis tidak lama lagi.  BN dan PH juga akan melancarkan manifesto bersama untuk dilaksanakan di negeri itu, sekiranya diberi mandat oleh rakyat.  Mahdzir turut mengesahkan kerusi DUN Tanjung Dawai akan ditandingi oleh BN dan calonnya akan diumumkan pada majlis pengenalan calon itu nanti.  "Majlis tersebut mungkin akan diadakan beberapa hari sebelum penamaan calon."Pada majlis itu juga, kita mungkin akan mengumumkan calon Tanjung Dawai yang masih belum diumumkan lagi," katanya.

(Mahdzir Khalid (tengah) pada sidang media di Padang Terap, Kedah)


KPKT peruntuk RM3.11 juta baik pulih PPR, strata di Kedah

PADANG TERAP, 23 Julai- Kementerian Pembangunan Kerajaan Tempatan (KPKT) memperuntukkan sebanyak RM3.11 juta kepada Kerajaan Negeri Kedah, tahun ini, bagi menyelenggara dan membaik pulih rumah Program Perumahan Rakyat (PPR) termasuk perumahan awam dan swasta berstrata di negeri itu.  Timbalan Menterinya, Akmal Nasrullah Mohd Nasir berkata, daripada jumlah itu, sebanyak RM2.61 juta peruntukan telah disalurkan bagi perumahan awam dan swasta berstrata. Sementara itu, RM500,000 lagi diperuntukkan untuk kerja-kerja pembaikan kemudahan-kemudahan awam di PPR Kuala Nerang di sini dengan merangkumi dewan, surau, tadika dan gerai, serta pembaikan jalan yang runtuh. "Memang ada beberapa kerosakan yang kita terpaksa juga tanggung untuk baik pulih. Diperingkat KPKT, selain daripada rumah, kita juga ada dana yang kita keluarkan, yang mana melibatkan soal penyelenggaraan bangunan strata dan sebagainya," katanya kepada pemberita selepas menyerahkan surat tawaran menduduki PPR Kuala Nerang kepada 50 penerima di sini. Akmal Nasrullah berkata, peruntukkan tersebut menunjukkan komitmen KPKT dalam menjaga kebajikan dan kesejahteraan penduduk PPR melalui penyediaan perumahan yang selamat, berkualiti dan berdaya huni.

(Akmal Nasrullah Mohd Nasir (tengah) menyerahkan surat tawaran menduduki PPR Kuala Nerangkepada 50 penerima di Padang Terap, Kedah)


Bekas pemandu PM derita kencing manis, angin ahmar disantuni

(Saleh Ibrahim Kamaruddin dan Muhamad Arafat Varisai Mahamad)

IPOH, 23 Julai- Bekas pemandu kedua kepada perdana menteri iaitu Saleh Ibrahim Kamaruddin yang menderita penyakit kencing manis dan angin ahmar disantuni Ahli Dewan Undangan Negeri (ADUN) Hulu Kinta, Muhamad Arafat Varisai Mahamad, hari ini.

Bantuan disampaikan Muhamad Arafat itu disalurkan setelah menerima makluman daripada isteri perdana menteri, Datuk Seri Dr Wan Azizah Wan Ismail.  Saleh Ibrahim, 58, pernah berkhidmat dengan keluarga Datuk Seri Anwar Ibrahim selama 11 tahun sejak 2004.  Muhamad Arafat berkata, beliau dihubungi isteri perdana menteri bagi menyelesaikan masalah rawatan kesihatan Saleh Ibrahim termasuk mencari kediaman yang lebih sesuai untuk lelaki itu. Jelasnya lagi, Jabatan Kebajikan Masyarakat (JKM) akan menghantar Saleh Ibrahim ke Pusat Jagaan Orang Tua Seri Kenangan di Taiping untuk pemantauan lebih rapi memandangkan dia tidak pernah berkahwin.  Perbincangan lanjut berkaitan perbelanjaan sepanjang Saleh Ibrahim berada di pusat jagaan itu juga akan diadakan bersama pihak JKM.  Saleh Ibrahim yang merupakan pemegang kad Orang Kurang Upaya (OKU) ketidakupayaan fizikal akibat serangan angin ahmar dihantar ke pusat jagaan tersebut hari ini.

(Saleh Ibrahim Kamaruddin (biru) dibawa ke Pusat Jagaan Orang Tua SeriKenangan di Taiping, Perak)


Kes denggi membimbangkan, lebih 63,000 kes direkodkan setakat Julai

KUALA TERENGGANU, 23 Julai- Kes demam denggi di seluruh negara semakin membimbangkan apabila sebanyak 63,966 kes direkodkan Kementerian Kesihatan (KKM) bermula Januari sehingga 16 Julai lalu. Angka itu mencatat peningkatan 129.2% berbanding hanya 27,914 kes direkodkan dalam tempoh sama tahun lalu.  Menteri Kesihatan, Dr Zaliha Mustafa berkata, daripada jumlah tersebut, sebanyak 45 kematian dilaporkan sepanjang tahun ini, berbanding 19 kematian pada tahun 2022. Dalam usaha KKM mencegah denggi, pihaknya memperkasakan program sukarelawan komuniti, My Champion Combi serta program pelepasan nyamuk Aedes berbakteria Wolbachia di lokasi terpilih seluruh negara.  "Projek Wolbachia ini kita sedang melihat keberkesanannya, (ia juga) telah dilakukan di beberapa negara lain.

"Kita ada 28 kawasan yang kita laksanakan program Wolbachia. Kita melihat keberkesanannya agak besar iaitu 30% sehingga 100%," katanya kepada pemberita selepas merasmikan Pelancaran Program Madani Afiat & One Hour Malaysia Clean Up peringkat negeri Terengganu di Projek Perumahan Rakyat (PPR) Padang Hiliran di sini. Pada program itu, beliau turut melancarkan Wellness On Wheel, serta pelepasan mobillisasi jururawat.  Lebih 200 pelatih jururawat menyertai program pemeriksaan kesihatan ke beberapa kediaman terpilih di kampung sekitar kawasan PPR berkenaan.


KPKT mohon Kedah, Kelantan percepat proses tukar status hak milik tanah tiga PPR

KUALA NERANG, 23 Julai- Kementerian Pembangunan Kerajaan Tempatan (KPKT) memohon Kerajaan Negeri Kedah dan Kelantan mempercepatkan proses penukaran status hak milik tanah bagi tiga projek Program Perumahan Rakyat (PPR) di negeri itu. Tiga projek berkenaan ialah PPR Kuala Nerang, Padang Terap dan PPR Ayer Hitam, Jerlun di Kedah, serta PPR Machang di Kelantan. Timbalan Menterinya, Akmal Nasrullah Mohd Nasir berkata, isu berkaitan penukaran status hak milik tanah menyebabkan PPR yang telah siap dibina tidak dapat diserahkan kepada penerima yang layak. Beliau memberi contoh PPR Kuala Nerang yang telah siap dibina pada tahun 2019. Pada awalnya, PPR Kuala Nerang telah diserahkan kepada Kerajaan Negeri Kedah dengan kerajaan negeri memutuskan supaya pengisian dan penjualan PPR tersebut dilaksanakan oleh KPKT. Justeru, KPKT bersetuju untuk membuat penjualan kepada pemohon yang layak, tetapi proses pengisian terbabit tertangguh disebabkan terdapat masalah pemilikan tanah. Walaubagaimanapun, tahun ini, KPKT bersetuju untuk menjadikan PPR itu dimiliki melalui kaedah Sewa Untuk Dimiliki dan berjaya ditawarkan kepada pemohon yang layak. "Isu-isu tanah adalah berada dibawah kuasa negeri, itu yang pertama. Yang kedua, bila kita bina PPR ada juga maksudnya, PPR itu dibina atas tanah kerajaan negeri atau tanah PTP (Pesuruhjaya Tanah Persekutuan) dan sebagainya."Jadi sebab itu, dalam urusan pemindahan tanah, kita perlu mendapat kerjasama daripada kerajaan negeri untuk selesaikan. Kita mengharapkan kerjasama daripada kerajaan negeri untuk memudahkan proses," katanya kepada pemberita selepas menyerahkan surat tawaran mendiami PPR Kuala Nerang kepada 50 penerima di sini. Ia merupakan fasa kedua setelah kemasukan seramai 85 orang penerima dilaksanakan pada April lalu. PPR yang siap dibina pada tahun 2019 itu terdiri daripada 286 unit rumah teres satu tingkat dengan empat unit rumah bagi Orang Kurang Upaya (OKU), dewan serbaguna, surau, gerai dan tadika.


Salahuddin stabil tetapi masih kritikal - Zaliha Mustafa

KUALA TERENGGANU, 23 Julai- Menteri Perdagangan Dalam Negeri dan Kos Sara Hidup, Datuk Seri Salahuddin Ayub berada dalam keadaan stabil selepas menjalani pembedahan di Hospital Sultanah Bahiyah (HSB) pada pukul 8.30 pagi semalam.  Menteri Kesihatan, Dr. Zaliha Mustafa berkata Ahli Parlimen Pulai itu masih dirawat di Unit Rawatan Rapi (ICU) serta dipantau doktor pakar.  "Hari ini Insya-Allah, saya akan pergi melawat beliau dan keadaannya (dilapor) stabil tetapi agak kritikal. Jadi (saya mohon) kita sama-sama berdoa supaya beliau kembali sihat."Alhamdulillah, pembedahan yang dijalankan semalam berjaya dan kita sedang pantau situasi beliau di ICU," katanya ketika ditemui pemberita selepas melancarkan Program Madani Afiat dan One Hour Malaysia Clean Up Peringkat Negeri Terengganu 2023 di sini. Salahuddin, 62, dimasukkan ke hospital lewat malam Jumaat lalu selepas mengadu tidak sihat serta muntah-muntah.  Pemeriksaan kemudiannya mengesahkan beliau mengalami pendarahan otak.


Kemasukan Tingkatan Enam, pengetua diberi autonomi ambil pelajar

KUALA NERUS, 23 Julai - Kementerian Pendidikan Malaysia (KPM) memberi kuasa autonomi kepada pengetua sekolah untuk menjalankan proses pengambilan pelajar bagi menyambung pengajian ke Tingkatan Enam berkuat kuasa serta-merta.Menterinya, Fadhlina Sidek berkata langkah tersebut membolehkan pengetua membuat tawaran terus kepada pelajar berpotensi yang memerlukan peluang menyambung pengajian tanpa perlu menunggu tawaran daripada KPM seperti tahun sebelumnya.

"Pengetua sudah boleh ambil anak-anak murid untuk masuk Tingkatan Enam dengan kuasa yang ada. Sebelum ini tawaran adalah daripada KPM."Pengetua boleh cari siapa pelajar lepasan SPM yang tidak ada tempat, peluang dan ruang boleh sambung tanpa tunggu tawaran KPM," katanya selepas merasmikan Himpunan Pewaris Generasi MADANI di Sekolah Menengah Sains Sultan Mahmud, di sini.Tambah Fadhlina, pemberian autonomi itu juga memberi jaminan akses yang lebih luas bagi pelajar daripada golongan B40 untuk melanjutkan pelajaran ke Tingkatan Enam.Katanya, sebahagian besar pelajar STPM adalah terdiri daripada golongan B40 yang memerlukan lebih perhatian dan inisiatif daripada kerajaan.


Program Jualan Agro Madani akan diperluas ke seluruh Perlis

SIMPANG EMPAT, 23 Julai - Lembaga Pemasaran Pertanian Persekutuan (FAMA) Perlis akan terus memperluaskan pelaksanaan Program Jualan Agro Madani di seluruh negeri itu, bagi memudahkan pengguna mendapatkan barangan keperluan dengan harga lebih murah berbanding harga pasaran semasa.Menerusi sokongan padu pelbagai pihak termasuk pemimpin setempat dan usahawan bimbingan FAMA, sasaran 56 program Jualan Agro Madani hingga tahun ini, mampu dicapai.

Beliau bercakap kepada media pada Program Jualan Agro Madani bersempena Program Hari Komuniti Bersama Pusat Khidmat DUN Simpang Empat dan Kariah Masjid Al-Ilmi, Sungai Berembang, di sini.

Menurut Pengarah FAMA Negeri, Mohd Sharizan Mansor, hingga kini sebanyak 15 Program Jualan Agro Madani telah dilaksanakan di outlet peruncitan FAMA dan masjid-masjid terpilih seluruh Perlis dengan melibatkan lebih 175 usahawan asas tani dengan nilai jualan mencecah hampir RM155, 000. Program itu mampu membantu rakyat dalam menangani peningkatan kos sara hidup disamping meningkatkan pendapatan usahawan tempatan menerusi produk yang diusahakan. "Kita baru bermula dua bulan. Kita harapkan sokongan daripada setiap usahawan untuk menawarkan penjimatan kepada pengguna dan kepada pengguna pula kita harapkan turut memberi sokongan kepada program ini kerana dapat menikmati penjimatan hingga 30 peratus, contohnya pada hari ini menjadi tarikan Program Jualan Agro Madani ini adalah 'set kombo madani' yang kita jual di setiap program ini dan mendapat sambutan dan juga barang-barang kawalan seperti minyak, tepung, gula," kata Sharizan, di sini.

Bersempena program tersebut juga, turut berlangsung jualan barangan runcit, barangan Industri Kecil dan Sederhana (IKS), input pertanian dan pameran serta perkhidmatan agensi kerajaan yang turut dihadiri Exco Pertanian dan Industri Asas Tani Negeri, Razali Saad.


Polis Perak sambut baik peruntukan tambahan, tekad jaga kebajikan anggota

IPOH, 23 Julai - Polis Perak menyambut baik peruntukan tambahan RM150 juta untuk kerja-kerja menyelenggara kemudahan agensi Kementerian Dalam Negeri (KDN) termasuk milik Polis Diraja Malaysia (PDRM).Ketua Polis Perak, Datuk Seri Mohd Yusri Hassan Basri berkata peruntukan yang diterima akan dimanfaat sebaik mungkin dalam usaha menjaga kebajikan dan keselesaan anggota keselamatan di negeri itu.  Beliau berkata, keutamaan kini adalah untuk membaiki dan menyelenggara beberapa kuarters dan balai yang telah usang di Ibu Pejabat Polis Daerah (IPD) Gerik, Kampar dan Ipoh.

"Dengan peruntukan yang kita dapat ini akan kita gunakan untuk membaiki kuarters-kuarters ini untuk memberi keselesaan kepada warga kerja PDRM saya agar mereka dapat memberikan perkhidmatan yang lebih baik dan cemerlang kepada masyarakat," katanya ketika ditemui pemberita pada Program Kayuhan Mega Perpaduan PDRM Perak Tahun 2023, di sini.

Tambah Mohd Yusri, beliau turut mengarahkan Ketua Jabatan Logistik PDRM Perak untuk terus mengenal pasti sekiranya terdapat kerosakan kemudahan di mana-mana balai polis atau kuarters lain di negeri ini supaya pembaikan dan penyelenggaraan segera dapat dilaksanakan.


Siasatan lanjut insiden kemalangan helikopter milik JBPM sedang dijalankan

SUBANG JAYA, 23 Julai - Siasatan terperinci berkaitan insiden kemalangan melibatkan helikopter Agusta AW189 milik Jabatan Bomba dan Penyelamat (JBPM) di Subang semalam sedang dijalankan.Siasatan dilaksanakan Biro Siasatan Kemalangan Udara (BSKU) JBPM bagi mengenal pasti punca kejadian yang berlaku ketika helikopter masih belum memulakan penerbangan.

"JBPM akan mengambil tindakan susulan selaras dengan dapatan serta arahan dan prosedur semasa yang berkuat kuasa," kata JBPM menerusi kenyataan hari ini.Menurut kenyataan itu, helikopter berkenaan menjalani pengujian enjin dan sistem pesawat yang merupakan prosedur biasa yang dilaksanakan setelah pesawat menjalani penyelenggaraan berkala pada 11.40 pagi."Setelah beberapa ketika pesawat berada dalam pengujian tersebut, berlaku kemalangan ke atas pesawat yang mana pada ketika itu ia masih belum membuat penerbangan."Keadaan cuaca semasa kejadian dilaporkan mendung, tanpa sebarang halangan di tempat kejadian," katanya.Insiden yang berlaku di Dispersal Universiti Kuala Lumpur, Institut Teknologi Penerbangan Malaysia (kawasan apron UniKL MIAT) Hangar dekat Lapangan Terbang Sultan Abdul Aziz Shah, Subang pada 11.45 pagi itu tidak menyebabkan sebarang kecederaan.Bagaimanapun kesemua anak kapal dan krew senggaraan diperiksa dan dirawat di tempat kejadian.


Operasi SAR empat lagi mangsa kapal MV Tung Sung karam diteruskan

SEBUYAU, 23 Julai - Operasi Mencari dan Menyelamat empat lagi mangsa kapal kargo MV Tung Sung yang karam di perairan Pulau Burung di Sebuyau, Sarawak diteruskan dengan kawasan pencarian diperluas melebihi 15 Batu Nautika.Pengarah Maritim Negeri, Agensi Penguatkuasaan Maritim Malaysia (Maritim Malaysia), Laksamana Pertama Maritim Zin Azman Md Yunus memaklumkan operasi hari ini turut melibatkan penggunaan drone atas kapal KM Kota Kinabalu bagi memudahkan usaha pencarian di kawasan yang lebih luas.

Operasi yang melibatkan 87 pegawai dan anggota itu turut melibatkan tiga aset Maritim Sarawak, iaitu daripada Polis Marin, Sarawak Coast Guard, Angkatan Pertahanan Awam (APM) dan Jabatan Bomba dan Penyelamat Malaysia (JBPM) Negeri Sarawak.Semalam empat mayat mangsa ditemukan antara 1.15 tengah hari dan 5.20 petang.Kesemua mayat yang ditemukan tidak memakai jaket keselamatan ditemui terapung oleh nelayan kira-kira 15 batu nautika dari Pulau Burung. Dalam kejadian ketika ombak kuat dan angin kencang kira-kira 11 malam Rabu lalu, lapan kru berusia antara 20 hingga 52 tahun hilang.Tiga daripada kru kapal terdiri daripada warga tempatan, empat warga Myanmar dan seorang warga Indonesia.


UUM proaktif laksana usaha transformasi komuniti masyarakat

SINTOK, 23 Julai - Universiti Utara Malaysia (UUM) telah memainkan peranan proaktif dalam memperkenal dan melaksanakan pelbagai usaha terarah bagi mentransformasikan komuniti dan masyarakat, titah Sultan Kedah Al-Aminul Karim Sultan Sallehuddin Sultan Badlishah.Titah baginda, aktiviti transformasi masyarakat yang dilaksanakan oleh akademia itu, dilaksanakan sama ada melalui aktiviti pengembangan, latihan profesional atau perundingan."Konsep utamanya adalah menyelesaikan masalah setempat yang telah dikenal pasti melalui aplikasi mengubah sikap, amalan atau tingkah laku dan aspirasi melalui input ilmu kesarjanaan dari penciptaan ilmu baharu oleh ahli akademik yang terhasil daripada penyelidikan mereka dan yang mendapat hak intelek."Sesungguhnya UUM yang berdiri megah di bumi Sintok ini diharap secara berterusan untuk sentiasa aktif mentransformasikan masyarakat melalui aktiviti pemindahan ilmu yang berteraskan prinsip 'Ilmu, Budi dan Bakti'," titah baginda pada Majlis Konvokesyen ke-35 UUM di sini.

Sultan Sallehuddin yang juga Tunku Canselor UUM bertitah universiti itu yang ditubuhkan pada 1984 telah menjadi pemacu kemakmuran kepada penduduk setempat dan memberi manfaat kepada rakyat di Kedah dan Malaysia serta di peringkat antarabangsa.Sultan Sallehuddin bertitah kini dalam usia menghampiri 40 tahun UUM diiktiraf sebagai universiti ke-95 terbaik dunia di bawah kategori universiti yang berusia 50 tahun oleh Times Higher Education, Young University Rankings 2023, sekali gus meletakkan UUM sebagai universiti awam nombor satu terbaik di Malaysia dalam penarafan tersebut."Berbanding tahun sebelumnya, kini kedudukan UUM telah melonjak daripada kedudukan 170 anak tangga ke kedudukan 95 terbaik dunia. Pencapaian ini adalah berdasarkan indikator sitasi serta pencapaian mengekalkan markah yang tinggi untuk kategori pengajaran dan penyelidikan," titah baginda.Majlis Konvokesyen UUM kali ke-35 diadakan sembilan sesi bermula hari ini menyaksikan seramai 6,694 graduan tahun 2022 akan menerima ijazah masing-masing terdiri daripada 5,743 graduan Sarjana Muda dan 951 graduan pascasiswazah.Turut berangkat ke majlis konvokesyen itu, Sultanah Kedah Sultanah Maliha Tengku Ariff, Raja Muda Kedah Tengku Sarafudin Badlishah Sultan Sallehuddin, Raja Puan Muda Kedah Che Puan Muda Zaheeda Mohamad Ariff, Tunku Mahkota Kedah Tunku Shazuddin Ariff Sultan Sallehuddin dan Tunku Puan Mahkota Kedah Che Puan Nur Julie Ariff.Turut hadir Menteri Besar Kedah Datuk Seri Muhammad Sanusi dan Naib Canselor UUM Prof Dr Mohd Fo'ad Sakdan. - BERNAMA


Lawatan PM ke Vietnam perluas kerjasama dua hala

HANOI, 23 Julai - Lawatan rasmi Perdana Menteri, Datuk Seri Anwar Ibrahim ke Vietnam mencerminkan Malaysia, serius dalam memperkukuh hubungan dua hala antara kedua-dua negara.Malah, tahun ini Malaysia-Vietnam meraikan 50 tahun hubungan diplomatik yang terjalin.Anwar yang diiringi isterinya Datuk Seri Dr Wan Azizah Wan Ismail dalam lawatan itu bukan sahaja diberi sambutan hamparan permaidani merah oleh Perdana Menteri Vietnam, Pham Minh Chinh di Istana Presiden tetapi juga diberi ruang bertemu empat tokoh kepimpinan paling berpengaruh dalam struktur pentadbiran Vietnam.Menerusi lawatan tersebut, satu mesyuarat bilateral telah diadakan Anwar bagi menilai kemajuan kerjasama sedia ada, selain mengukuhkan kerjasama bidang pelaburan, perdagangan, pertanian, pertahanan dan keselamatan serta industri halal.Industri Halal, dilihat Anwar sebagai satu platform dalam mempromosikan peluang perniagaan halal dalam kalangan pemain industri.

"Kita hendak memanfaatkan hubungan itu, bukan sahaja dari sudut pensijilan tetapi supaya industri halal Malaysia,datang ke sini dan bekerjasama supaya dapat membina industri tersebut dan melabur di luar," kata Anwar.Anwar dan rakan sejawatannya turut menyaksikan pemeteraian Memorandum Kerjasama antara Dewan Perniagaan dan Perindustrian Kebangsaan Malaysia (NCCIM) dengan Dewan Perniagaan dan Industri Vietnam (VCCI) bagi mengukuhkan lagi jalinan kerjasama dua hala Malaysia dan Vietnam yang akan memberi keuntungan kepada rakyat kedua-dua negara.Anwar yang membuat lawatan sulung ke Vietnam sejak dilantik sebagai Perdana Menteri pada November tahun lalu, turut meluangkan masa menghadiri Forum Perniagaan Malaysia-Vietnam.Sementara itu, Menteri Pelaburan, Perdagangan dan Industri Tengku Datuk Seri Zafrul Abdul Aziz berkata Malaysia dan Vietnam berkongsi sejarah persahabatan yang erat terutama dalam kerjasama bidang ekonomi, perdagangan dan pelaburan.  "Vietnam dari segi ekonomiya adalah salah satu negara yang pertumbuhan paling pesat di Asia Tenggara, kedua-dua negara Malaysia dan Vietnam menunjukkan pencapaian pertumbuhan yang tinggi dari segi keluaran dalam negara kasar (KDNK)."Syarikat-syarikat kita dan syarikat-syarikat di Vietnam kita berbincang mengenai bagaimana kita bekerjasama dengan lebih erat lagi untuk memastikan ASEAN ini dapat menjadi hab untuk rantaian bekalan global," kata Tengku Zafrul.


Empat kedai di Pasar Awam Larkin musnah terbakar

JOHOR BAHRU, 23 Julai - Empat buah kedai musnah, dalam kebakaran di Pasar Awam Larkin di sini pagi tadi.Menurut Timbalan Ketua Balai Bomba Penyelamat Larkin, Penolong Kanan Penguasa Bomba Mohd Faiz Suleiman, pihaknya menerima panggilan kira-kira pukul 6.50 pagi berkenaan kejadian itu.“Kesemua kedai musnah antara 10 peratus hingga 90 peratus.,” katanya dalam satu kenyataan.Empat buah jentera bomba dengan kekuatan 20 anggota dikejarkan ke lokasi bagi memadam dan mengawal kebakaran.Kebakaran dapat dikawal pukul 8.25 pagi tadi dan operasi pemadaman sepenuhnya masih diteruskan. Setakat ini tiada kemalangan jiwa dilaporkan.


Jejak sejarah agama antara pengisian TMM2024

MELAKA, 23 Julai - Tahun Melawat Melaka 2024 (TMM2024) akan diisi dengan pelancongan agama dengan menampilkan jejak sejarah agama.Pengerusi Lembaga Pengarah Perbadanan Muzium Melaka (Perzim), Datuk Zaidi Atan berkata pelancongan agama itu akan membawa pengunjung ke masjid, kuil atau tokong yang telah lama wujud di Melaka khususnya ketika zaman penjajah. Pengunjung akan diberi pendedahan dan pengetahuan mengenai sejarah tempat ibadat berkenaan serta fungsi setiap ruangan dan binaannya.  "Diantaranya kuil Sikh yang tertua di nusantara ini, bahkan di Asia Tenggara berada di Melaka, yang ini kita akan buat jejak yang melibatkan semua agama di negeri Melaka ini," kata Zaidi, di sini.

Tarikh-tarikh penting kemerdekaan negara juga akan dikongsikan sepanjang penerangan dalam jejak sejarah agama itu nanti.  Bercakap kepada RTM beliau berharap usaha yang dilaksana dapat merancakkan lagi Tahun Melawat Melaka 2024.Tahun Melawat Melaka 2024 dijangka mencatatkan seramai 18.7 juta pengunjung termasuk pelancong tempatan dan antarabangsa.


Dua buah rumah musnah terbakar di Kampung Baru

KUALA LUMPUR, 23 Julai - Sebanyak dua buah rumah musnah dalam kebakaran di Jalan Raja Uda, Kampung Baru, tengah malam tadi.Komander Operasi Timbalan Penguasa Bomba II, Jabatan Bomba dan Penyelamat (JBPM) Kuala Lumpur, Armdan Mahat berkata pihaknya menerima maklumat kejadian pada pukul 12.08 tengah malam.Katanya, seramai 13 anggota bersama dua jentera Fire Rescue Tender, sebuah Light Fire Rescue Tender, satu tangki air serta Unit Bantuan Perkhidmatan Kecemasan (EMRS) bergegas ke lokasi kejadian bagi memadamkan kebakaran.

“Setibanya pasukan bomba di tempat kejadian mendapati berlaku kebakaran melibatkan dua rumah dengan anggaran kemusnahan 100 peratus.“Kebakaran tidak membabitkan kemalangan jiwa dan punca kejadian masih dalam siasatan unit forensik,” katanya dalam kenyataan hari ini.Tambah Armdan, pasukan operasi melibatkan anggota daripada Balai Bomba dan Penyelamat (BBP) Titiwangsa, BBP Jalan Hang Tuah dan BBP Jalan Tun Razak.


Op Motosikal: 20 motosikal disita, 105 saman dikeluarkan

KUBANG PASU, 23 Julai - Kira-kira 20 buah motosikal disita dan 105 saman atas pelbagai kesalahan dikeluarkan dalam Op Motosikal di Jalan Kampung Bohor, Sungai Korok, di sini lewat petang semalam. Ketua Polis Daerah Kubang Pasu, Supritendan Rodzi Abu Hassan berkata, operasi bermula pukul 5.00 petang hingga 10 malam itu, diketuai Inspektor Wan Mazuan Wan Mahmud.Operasi dilakukan aduan daripada orang ramai. Ketika operasi dilakukan, kebanyakan penunggang motorsikal berusia 14 hingga 18 tahun sedang menunggang motorsikal secara merbahaya dan mengganggu pengguna jalan raya yang lain. Antara saman yang dikeluarkan termasul tiada lesen memandu, memandu bawah umur, tidak memakai topi keledar dan mengubahsuai kenderaan. Ibu bapa remaja terbabit turut disaman kerana membenarkan anak mereka menunggang motorsikal tanpa lesen memandu. Polis akan membuat pemantauan dari semasa ke semasa dan tidak akan berkompromi dengan mana-mana pihak yang melakukan kesalahan.

(Polis akan membuat pemantauan dari semasa ke semasa)


PRU DUN ke-15: PKR umum 58 kerusi

(Majlis pengumuman calon PKR di Padang Awam MBSA, Seksyen 7)

SHAH ALAM, 23 Julai-  Perdana Menteri, Datuk Seri Anwar Ibrahim mengumumkan Parti Keadilan Rakyat (PKR) akan bertanding di 58 kerusi Pilihan Raya Umum Dewan Undangan Negeri ke-15 (PRU DUN ke-15) di enam negeri.Ia melibatkan 20 kerusi di Selangor, Negeri Sembilan (enam), Pulau Pinang (13), Kedah (10), Kelantan (enam) dan Terengganu (tiga). "Keputusan sudah dibuat dan kita ambil tindakan bagi yang layak dan ada peranan faham kita tetap akan jamin supaya kedudukan orang-orang yang setia dan bekerja keras tetap akan dipertahankan," katanya di Majlis Pengumuman Calon PKR di Padang Awam Majlis Bandaraya Shah Alam (MBSA) di sini. PRU DUN ke-15 di enam negeri akan berlangsung serentak pada 12 Ogos depan, membabitkan keseluruhan 245 kerusi Dewan Undangan Negeri yang dijangka akan dipertandingkan nanti.

(Perdana Menteri, Datuk Seri Anwar Ibrahim)


JDT julang Piala FA: Kerajaan Johor umum cuti peristiwa

ISKANDAR PUTERI, 22 Julai- Kerajaan Johor mengumumkan cuti peristiwa hasil kejayaan pasukan Johor Darul Ta'zim (JDT) menjulang Piala FA. Perkara itu dimuat naik menerusi Facebook Menteri Besar Johor, Datuk Onn Hafiz Ghazi sejurus tamat perlawanan setelah mendapat perkenan Sultan Johor, Sultan Ibrahim Almarhum Sultan Iskandar. Musim lalu, kerajaan Johor turut mengumumkan cuti peristiwa hasil kejayaan pasukan itu menjulang Piala FA menewaskan Terengganu.Dalam perlawanan akhir di Stadium Sultan Ibrahim, malam tadi, JDT berjaya mengekalkan kejuaraan dua musim berturut-turut selepas menumpaskan Kuala Lumpur City FC, 2-0.Kedua-dua gol diperoleh pada babak kedua.Gol pertama dijaringkan oleh pemain tengah, Nathaniel Shio Hong Wan hasil rembatan dari luar petak penalti pada minit ke-66.Belum sempat KL City mengatur semula rentak, giliran perancang JDT, Leandro Velazquez mengukir nama selaku penjaring, apabila rembatan leretnya menerjah jaring pada minit ke-74.Kemasukan Tchetche Kipre juga gagal mengubah rentak serangan KL City.Keputusan itu menyaksikan KL City terlepas peluang mendapat slot automatik ke saingan peringkat kumpulan Piala AFC.Manakala JDT berjaya menjulang piala kedua musim ini selepas Piala Sumbangsih pada permulaan musim.

(Pasukan JDT dinobatkan juara Piala FA 2023 selepas menewaskan Kuala Lumpur City FC 2-0 dalam perlawanan akhir Piala FA 2023/BERNAMA)


PH kekalkan MB Selangor, Negeri Sembilan

(Perdana Menteri Datuk Seri Anwar Ibrahim)

SHAH ALAM, 23 Julai- Menteri Besar Selangor, Datuk Seri Amirudin Shari akan kekal bertanding di kerusi Dewan Undangan Negeri Sungai Tua dalam Pilihan Raya Umum Dewan Undangan Negeri ke-15 (PRU DUN ke-15).Ini diumumkan Perdana Menteri, Datuk Seri Anwar Ibrahim yang juga Pengerusi Pakatan Harapan (PH).Datuk Seri Anwar sebelum ini mengumumkan Datuk Seri Amirudin bakal dikekalkan sebagai Menteri Besar sekiranya gabungan PH dan Barisan Nasional (BN) menang PRU DUN ke-15 akan datang.Ketika berucap di majlis pengumuman calon Parti Keadilan Rakyat di Padang Awam Majlis Bandaraya Shah Alam (MBSA) malam tadi, beliau yang juga Presiden Parti Keadilan Rakyat (PKR) berkata Datuk Seri Aminuddin Harun wajar dikekalkan sebagai Menteri Besar Negeri Sembilan.

(Menteri Besar Selangor Datuk Seri Amirudin Shari)

Cadangan itu sudah dibincangkan dengan Pengerusi BN, Datuk Seri Dr Ahmad Zahid Hamidi."Saya menekankan bahawa untuk kelangsungan kerja kesinambungan, dan rekod prestasi saudara Amiruddin Harun memuaskan," katanya.Untuk Pulau Pinang beliau mengumumkan pimpinan DAP mencalonkan semula Ketua Menteri Pulau Pinang, Chow Kon Yeow dan PKR menyambut baik pencalonan itu."Cara beliau menyantuni rakyat semua kaum termasuk Melayu berbeza dengan pandangan yang cuba mencerca DAP. Kita lihat watak dan ketokohan Chow sentiasa bekerja untuk orang Cina, Melayu dan India," katanya.

Tambah Anwar, daripada laporan yang diterima, setakat ini Selangor, Negeri Sembilan dan Pulau Pinang mampu dipertahankan gabungan PH-BN pada 12 Ogos depan. "Pada bulan lalu saya sebut satu negeri lagi kita senang boleh tambah, sekarang saya nak sebut hampir dua negeri kita boleh tawan dan syaratnya tumpu kerja dalam kempen,” tegas beliau.


E-Testing, bakal dilaksana di seluruh negara

KUALA LUMPUR, 22 Julai- Kementerian Pengangkutan sedang mempertimbang untuk melaksana sistem E-testing bagi ujian KPP02 (Litar) bagi seluruh negara menjelang hujung tahun ini.Menterinya, Anthony Loke Siew Fook berkata ia bertujuan membawa transformasi dalam industri latihan dan ujian memandu, memandangkan sistem latihan dan ujian memandu kini masih dijalankan secara manual. "Ada beberapa prosedur yang perlu kita ubah, ada beberapa dasar yang perlu kita tetapkan dan kertas pertimbangan itu di atas meja saya. Ada beberapa perkara terperinci yang perlu kita perincikan lagi supaya apabila dilaksanakan itu, ia dapat dilaksanakan dengan lancar dan saya yakin bahawa ia dapat dijalankan dalam masa yang segera", katanya dalam sidang media Mesyuarat Agong PIMA kali ke-23 di ibu negara.

(Menteri Pengangkutan, Anthony Loke Siew Fook)

Sistem E-Testing menggunakan teknologi GPS, sensor dan kamera untuk merakam tahap pencapaian calon ujian memandu dan dihubungkan secara talian dan masa sebenar.Keputusan ujian tersebut akan dapat diketahui serta merta setelah mendapat pengesahan mengenai ujian tersebut daripada sistem Jabatan Pengangkutan Jalan (JPJ). Kaedah ini bagi menangani pelbagai dakwaan seperti rasuah dan integriti pegawai.Sistem E-Testing akan melindungi bukan sahaja pelajar malah pegawai bertugas.Langkah-langkah ini diharap dapat mengurangkan beban dan seterusnya membantu dalam membudayakan sifat pemanduan yang selamat dan berhemah.Terdapat lima institusi pemandu telah memasang sistem E-Testing iaitu, satu di Kedah, satu di Pulau Pinang, dua di Selangor dan satu di Johor.


Program Kembara Madani, Malaysia jadi lokasi transit pengembara

HULU LANGAT, 22 Julai- Malaysia akan menjadi lokasi transit pengembara Muslim dari negara ASEAN melalui program Kembara Madani yang dianjurkan Yayasan Dakwah Islamiah Malaysia (YADIM) bersama Yayasan EZ Prihatin dan EZ Kembara. Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar berkata, program Kembara Madani yang akan bermula Oktober tahun ini adalah satu wadah dalam menyebar luaskan pasaran kembara muslim ke peringkat antarabangsa.

(Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar)

"Pelancong-pelancong khususnya dari negara China, Korea, Jepun akan diuruskan dan akan menginap di INDAH ini. Jadi mereka akan duduk di sini dalam tempoh tertentu dan mereka ini akan diaturkan untuk melawat dan menziarah tempat-tempat yang berbentuk islamik. "Jadi kita jangkakan dengan program kerjasama ini akan lebih ramailah pelancong-pelancong daripada China khususnya mereka yang beragama Islam yang akan datang beramai-ramai ke Malaysia ini. Jadi dengan cara itu, selain daripada usaha dakwah yang YADIM buat, contohnya kursus umrah yang diadakan juga menjana ekonomi negara", katanya. Tambah beliau, program tersebut akan diselitkan dengan kursus memperkasakan ilmu kefahaman ibadah haji dan umrah secara lebih komprehensif kepada para pelancong. Beliau berkata demikian selepas merasmikan dan menyerahkan watikah Akademi Daie Muda YADIM 2023 serta melancarkan Majlis Pecah Tanah Pembinaan Kompleks Baru Institut Latihan Dakwah YADIM (INTAN) di Hulu Langat, Selangor.  Pada majlis tersebut juga, seramai 28 peserta Daie Muda YADIM dari seluruh negara menerima watikah pelantikan dan akan menjalani tempoh latihan selama empat bulan di INDAH bagi program Latihan Akademi Daie Muda YADIM 2023 siri kelima.


Selami ajaran, sejarah Islam, elak perpecahan ketika berbeza pendapat

(Perdana Menteri menyaksikan penyerahan dokumen perjanjian di antara wakil Kolej Universiti Yayasan Pahang (tiga, kiri) dengan Universiti Jamia Markaz India diwakili oleh Mufti Besar India (tiga, kanan) di Masjid Putra/BERNAMA)

PUTRAJAYA, 22 Julai- Persediaan ilmu, adab dan akhlak perlu diberi perhatian dalam sesebuah masyarakat agar tidak terpesong daripada landasan agama.

Ini termasuk menyelami ajaran dan sejarah Islam yang boleh dipelajari sebagai usaha mengelak perpecahan ketika berdepan perbezaan pendapat. Perdana Menteri Datuk Seri Anwar Ibrahim berkata, Kerajaan Perpaduan sentiasa mengundang barisan ulama terkenal dari dalam dan luar negara untuk menyebarkan ilmu kepada masyarakat di negara ini.

(Perdana Menteri Datuk Seri Anwar Ibrahim/BERNAMA)

"Untuk mempertahankan bahawa Islam boleh ditegakkan dengan persiapan ilmu dan amal bukan semata-mata dengan semangat jeritan, semangat sahaja kita sudah tempang prinsip nilai dan akhlak yang diketepikan dan menghukum dengan mudah sewenang-wenangnya."Malaysia Madani ini, kita tidak tinggalkan. Apa pun tafisran orang luar, kita masih tekankan soal pendidikan, soal kesedaran Islam, pencerahan dengan mengunakan dana kerajaan sebarkan risalah penting umpamanya. Bila bicara tentang asas kefahaman, tidak ada, maka Kementerian Pendidikan sekarang bekerjasama dengan Mufli JAKIM siapkan syarah kepada mantan arabi oleh Imam Nawawi", katanya. Beliau berucap pada Majlis Peluncuran Majlis Hadis Sahih Al-Bukhari Peringkat Kebangsaan di Putrajaya.